Európska dohoda o pridružení medzi Európskymi spoločenstvami a ich členskými štátmi na jednej strane a Rumunskom na strane druhej



Úradný vestník L 357 , 31/12/1994 S. 0002 - 0189

Fínske špeciálne vydanie: Kapitola 11 Zväzok 35 S. 0004

Švédske špeciálne vydanie: Kapitola 11 Zväzok 35 S. 0004

mimoriadne vydanie v českom jazyku Kapitola 11 Zväzok 59 S. 3 - 200

mimoriadne vydanie v estónskom jazyku Kapitola 11 Zväzok 59 S. 3 - 200

mimoriadne vydanie v maďarskom jazyku Kapitola 11 Zväzok 59 S. 3 - 200

mimoriadne vydanie v litovskom jazyku Kapitola 11 Zväzok 59 S. 3 - 200

mimoriadne vydanie v lotyšskom jazyku Kapitola 11 Zväzok 59 S. 3 - 200

mimoriadne vydanie v maltskom jazyku Kapitola 11 Zväzok 59 S. 3 - 200

mimoriadne vydanie v poľskom jazyku Kapitola 11 Zväzok 59 S. 3 - 200

mimoriadne vydanie v slovenskom jazyku Kapitola 11 Zväzok 59 S. 3 - 200

mimoriadne vydanie v slovinskom jazyku Kapitola 11 Zväzok 59 S. 3 - 200



Európska dohoda o pridružení medzi Európskymi spoločenstvami a ich členskými štátmi na jednej strane a Rumunskom na strane druhej [1] BELGICKÉ KRÁĽOVSTVO, DÁNSKE KRÁĽOVSTVO, SPOLKOVÁ REPUBLIKA NEMECKO, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, LUXEMBURSKÉ VEĽKOVOJVODSTVO, HOLANDSKÉ KRÁĽOVSTVO, PORTUGALSKÁ REPUBLIKA, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, zmluvné strany Zmluvy o založení EURÓPSKEHO HOSPODÁRSKEHO SPOLOČENSTVA, Zmluvy o založení EURÓPSKEHO SPOLOČENSTVA UHLIA A OCELE a Zmluvy o založení EURÓPSKEHO SPOLOČENSTVA PRE ATÓMOVÚ ENERGIU, ďalej len "členské štáty", a EURÓPSKE HOSPODÁRSKE SPOLOČENSTVO, EURÓPSKE SPOLOČENSTVO PRE ATÓMOVÚ ENERGIU a EURÓPSKE SPOLOČENSTVO UHLIA A OCELE, ďalej len "Spoločenstvo", na jednej strane a RUMUNSKO na strane druhej, BERÚC DO ÚVAHY dôležitosť tradičných vzťahov medzi Spoločenstvom a jeho členskými štátmi a Rumunskom a spoločné hodnoty, o ktoré sa delia, UZNÁVAJÚC, že Spoločenstvo a Rumunsko si želajú posilniť tieto vzťahy a vybudovať úzke a trvajúce väzby založené na reciprocite, ktoré by Rumunsku dovolili zúčastniť sa na procese európskej integrácie, čím by sa posilnili a rozšírili vzťahy vytvorené v minulosti najmä na základe Dohody o obchode a obchodnej a hospodárskej spolupráci, ktorá bola podpísaná 22. októbra 1990, BERÚC DO ÚVAHY možnosti vzťahu novej kvality, ktoré ponúka nástup novej demokracie v Rumunsku, BERÚC DO ÚVAHY záväzok Spoločenstva a jeho členských štátov a Rumunska posilniť politické a hospodárske slobody, ktoré predstavujú samotný základ pridruženia, UVEDOMUJÚC si potrebu pokračovať a doplniť s pomocou Spoločenstva prechod Rumunska k novému politickému a hospodárskemu systému, ktorý rešpektuje právny poriadok a ľudské práva vrátane práv osôb, ktoré patria k menšinám, uplatňuje pluralitný systém zmluvných strán so slobodnými a demokratickými voľbami a zabezpečuje hospodársku liberalizáciu s cieľom dosiahnuť trhové hospodárstvo, BERÚC DO ÚVAHY pevný záväzok Spoločenstva a jeho členských štátov a Rumunska pre úplné vykonanie všetkých zásad ustanovení uvedených v Záverečnom akte Konferencie o bezpečnosti a spolupráci v Európe (KBSE), záverečných dokumentoch z Viedne a Madridu, Parížskej charte o novej Európe, helsinskom dokumente Konferencie o bezpečnosti a spolupráci v Európe Výzvy zmeny a Európskej energetickej charte, UVEDOMUJÚC si dôležitosť tejto dohody pri zavádzaní a podporovaní systému stability v Európe založenom na spolupráci so Spoločenstvom ako jedného zo základných kameňov, PRESVEDČENÍ, že by sa malo vytvoriť spojenie medzi úplným vykonávaním pridruženia na jednej strane a pokračovaním súčasných úspechov rumunských politických, hospodárskych a právnych reforiem na strane druhej, rovnako ako zavedením faktorov potrebných na spoluprácu a súčasným zbližovaním medzi systémami zmluvných strán, najmä vzhľadom na závery bonnskej Konferencie o bezpečnosti a spolupráci v Európe, ŽELAJÚC SI zaviesť a rozvíjať pravidelný politický dialóg o dvojstranných a medzinárodných otázkach vzájomného záujmu, BERÚC DO ÚVAHY ochotu Spoločenstva poskytnúť rozhodujúcu podporu pri vykonávaní reformy a pomôcť Rumunsku prekonávať hospodárske a sociálne dôsledky štrukturálnych zmien, BERÚC DO ÚVAHY tiež ochotu Spoločenstva vybudovať nástroje spolupráce a hospodárskej, technickej a finančnej pomoci na globálnom a viacročnom základe, BERÚC DO ÚVAHY záväzok Spoločenstva a Rumunska, pokiaľ ide o voľný obchod, a najmä dosahovanie súladu s právami a povinnosťami vyplývajúcimi zo Všeobecnej dohody o clách a obchode, UVEDOMUJÚC si potreby vybudovať potrebné podmienky pre slobodu usadiť sa, slobodu poskytovania služieb a slobodu pohybu kapitálu, MAJÚC NA PAMÄTI hospodárske a sociálne rozdiely medzi Spoločenstvom a Rumunskom, a tak si uvedomujúc ciele tohto pridruženia, ktoré by sa mali dosiahnuť prostredníctvom vhodných ustanovení tejto dohody, PRESVEDČENÍ, že táto dohoda vytvorí nové ovzdušie hospodárskych vzťahov najmä pre rozvoj obchodu a investícií a nástroje, ktoré sú nevyhnutné na hospodársku reštrukturalizačnú a technologickú modernizáciu, ŽELAJÚC SI vytvorenie kultúrnej spolupráce a rozvoj výmeny informácií, UVEDOMUJÚC SI skutočnosť, že najvyšším cieľom Rumunska je stať sa členom Spoločenstva a že toto pridruženie podľa názoruR zmluvných strán pomôže Rumunsku dosiahnuť tento cieľ, SA ROZHODLI uzavrieť túto dohodu a na tento účel určili za svojich splnomocnených zástupcov: BELGICKÉ KRÁĽOVSTVO: Willy Claes, minister zahraničných vecí; DÁNSKE KRÁĽOVSTVO: Niels Helveg Petersen, minister zahraničných vecí; SPOLKOVÁ REPUBLIKA NEMECKO: Klaus Kinkel, spolkový minister zahraničných vecí; HELÉNSKA REPUBLIKA: Michel Papaconstantinou, minister zahraničných vecí; ŠPANIELSKE KRÁĽOVSTVO: Javier Solana, minister zahraničných vecí; FRANCÚZSKA REPUBLIKA: Roland Dumas, predseda vlády, minister zahraničných vecí; ÍRSKO: Dick Spring, minister zahraničných vecí; TALIANSKA REPUBLIKA: Eimilio Colombo, minister zahraničných vecí; LUXEMBURSKÉ VEĽKOVOJVODSTVO: Jacques Poos, minister zahraničných vecí; HOLANDSKÉ KRÁĽOVSTVO: P. Kooijmans, minister zahraničných vecí; PORTUGALSKÁ REPUBLIKA: J. M. Durao Barroso, minister zahraničných vecí; SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA: Douglas Hurd, minister zahraničných vecí; EURÓPSKE HOSPODÁRSKE SPOLOČENSTVO, EURÓPSKE SPOLOČENSTVO PRE ATÓMOVÚ ENERGIU A EURÓPSKE SPOLOČENSTVO UHLIA A OCELE: Niels Helveg Petersen, minister zahraničných vecí Dánskeho kráľovstva, úradujúci predseda Rady Európskych spoločenstiev; Leon Brittan, člen Komisie; H. van den Broek, člen Komisie; RUMUNSKO: Nicolae Vacaroiu, predseda vlády; Teodor Viorel Melescanu, štátny minister, minister zahraničných vecí; KTORÍ po výmene svojich plných mocí uznaných za správne a náležité SA DOHODLI TAKTO: Článok 1 Týmto sa zakladá pridruženie medzi Spoločenstvom a jeho členskými štátmi na jednej strane a Rumunskom na strane druhej. Ciele tohto pridruženia sú tieto: - zabezpečiť primeraný rámec pre politický dialóg medzi zmluvnými stranami, ktorý umožní rozvoj úzkych politických vzťahov, - podporovať rozšírenie obchodu a harmonických hospodárskych vzťahov medzi zmluvnými stranami a tak podporovať hospodársky rozvoj Rumunska, - zabezpečiť základ hospodárskej, sociálnej, finančnej a kultúrnej spolupráce, - podporovať snahy Rumunska o rozvoj svojho hospodárstva, dokončiť prechod na trhové hospodárstvo a konsolidovať demokraciu, - vybudovať inštitúcie, ktoré by zabezpečili účinnosť tohto pridruženia, - zabezpečiť rámec postupnej integrácie Rumunska do Spoločenstva. Na tento účel snahy Rumunska sledujú plnenie požadovaných kritérií. HLAVA I POLITICKÝ DIALÓG Článok 2 Medzi zmluvnými stranami sa zavedie pravidelný politický dialóg, ktorý zmluvné strany chcú ďalej rozvíjať a prehlbovať. Takýto dialóg doplní a konsoliduje zbližovanie medzi Spoločenstvom a Rumunskom, podporí politické a hospodárske zmeny prebiehajúce v tejto krajine a prispeje k zavedeniu nových vzťahov solidarity a nových foriem spolupráce. Tento politický dialóg: - umožní plnú integráciu Rumunska do spoločenstva demokratických národov a progresívne zblíženie so Spoločenstvom. Hospodárske zblíženie stanovené v tejto dohode bude viesť k väčšiemu politickému zbližovaniu, - prinesie rastúce zbližovanie stanovísk o medzinárodných otázkach, a najmä o tých záležitostiach, ktoré majú pravdepodobne podstatné účinky na niektorú zo zmluvných strán, - prispeje k zbližovaniu stanovísk zmluvných strán vzhľadom na bezpečnostné otázky a podporí bezpečnosť a stabilitu v celej Európe. Článok 3 1. Medzi zmluvnými stranami sa podľa potreby konajú konzultácie na najvyššej politickej úrovni. 2. Na ministerskej úrovni sa uskutočňuje politický dialóg v rámci asociačnej rady. Asociačná rada má všeobecnú zodpovednosť za všetky záležitosti, ktoré jej zmluvné strany prípadne predložia. Článok 4 Ostatné postupy a mechanizmy politického dialógu vytvoria zmluvné strany, a to najmä v týchto podobách: - stretnutia na úrovni vyšších štátnych úradníkov (politickí riaditelia) medzi činiteľmi Rumunska na jednej strane a predsedníctvom Rady Európskych spoločenstiev a Komisie Európskych spoločenstiev na strane druhej, - úplné využitie diplomatických ciest, - začlenenie Rumunska do skupiny krajín, ktoré pravidelne dostávajú informácie o záležitostiach, ktorými sa zaoberá európska politická spolupráca, rovnako ako výmena informácií so snahou dosiahnuť ciele uvedené v článku 2, - ľubovoľné iné prostriedky, ktoré by prispeli ku konsolidácii, rozvoju a urýchleniu tohto dialógu. Článok 5 Politický dialóg na parlamentnej úrovni sa uskutoční v rámci parlamentného asociačného výboru. HLAVA II VŠEOBECNÉ ZÁSADY Článok 6 Úcta k demokratickým zásadám a ľudským právam stanoveným v helsinskom záverečnom akte a Parížskej charte pre novú Európu, rovnako ako zásady trhového hospodárstva, pôsobia na domácu a zahraničnú politiku zmluvných strán a vytvárajú významné prvky tohto pridruženia. Článok 7 1. Pridruženie zahŕňa prechodné obdobie v trvaní maximálne 10 rokov, rozdelené do dvoch za sebou nasledujúcich etáp, pričom každá z nich v zásade trvá päť rokov. Prvá etapa sa začne nadobudnutím platnosti tejto dohody. 2. Asociačná rada, pamätajúc na to, že zásady trhového hospodárstva a podpora Spoločenstva prostredníctvom tejto dohody majú pre toto pridruženie zásadný význam, pravidelne preskúma uplatňovanie tejto dohody a výsledky rumunských hospodárskych reforiem na základe zásad uvedených v preambule. 3. Počas 12 mesiacov pred uplynutím prvej etapy zasadne asociačná rada, aby rozhodla o prechode do druhej etapy rovnako ako o akýchkoľvek možných zmenách, ktorými sa bude spravovať druhá etapa. Pri tomto zohľadní výsledky skúmania uvedeného v odseku 2. 4. Dve etapy ustanovené v odsekoch 1 a 3 sa neuplatnia na hlavu III. HLAVA III VOĽNÝ POHYB TOVARU Článok 8 1. Počas prechodného obdobia uvedeného v článku 7 Spoločenstvo a Rumunsko postupne vytvoria zónu voľného obchodu založenú na vzájomných a vyrovnaných povinnostiach v súlade s ustanoveniami tejto dohody a v zhode s ustanoveniami Všeobecnej dohody o clách a obchode (GATT). 2. Na zatriedenie tovaru pri obchode medzi oboma zmluvnými stranami sa použije kombinovaná nomenklatúra tovaru. 3. Pre každý výrobok sa základné clo, na ktoré sa majú uplatňovať následné zníženia uvedené v tejto dohode, rovná clu, ktoré sa skutočne uplatňovalo erga omnes v deň predchádzajúci dňu nadobudnutia platnosti tejto dohody. 4. Ak sa po nadobudnutí platnosti tejto dohody uplatňuje aké koľvek zníženie na základe erga omnes, takéto znížené clá nahradia základné clá uvedené v odseku 3 k dátumu, od ktorého sa takéto zníženie uplatňuje. 5. Spoločenstvo a Rumunsko si navzájom oznámia všetky svoje základné clá. KAPITOLA I Priemyselné výrobky Článok 9 1. Ustanovenia tejto kapitoly sa vzťahujú na výrobky s pôvodom v Spoločenstve a Rumunsku uvedené v zozname v kapitolách 25 až 97 kombinovanej nomenklatúry s výnimkou výrobkov uvedených v zozname v prílohe I. 2. Ustanovenia článkov 10 až 14 sa nevzťahujú na výrobky uvedené v článkoch 16 a 17. Článok 10 1. Dovozné clá, ktorým v Spoločenstve podliehajú výrobky s pôvodom v Rumunsku s výnimkou výrobkov uvedených v zozname v prílohách IIa, IIb a III sa dňom nadobudnutia platnosti tejto dohody zrušujú. 2. Dovozné clá, ktorým v Spoločenstve podliehajú výrobky s pôvodom v Rumunsku, ktoré sú uvedené v zozname v prílohe IIa, sa postupne zrušia v súlade s nasledujúcim časovým rozpisom: - dňom nadobudnutia platnosti tejto dohody sa všetky jednotlivé clá znížia o 50 % colného základu, - jeden rok po dni nadobudnutia platnosti tejto dohody sa odstránia zostávajúce clá. Dovozné clá uplatniteľné v Spoločenstve na výrobky s pôvodom v Rumunsku, uvedené v zozname v prílohe IIb, sa postupne budú znižovať odo dňa nadobudnutia platnosti tejto dohody, pričom každý rok sa základné clo zníži o 20 %, takže celkové zrušenie sa dosiahne na konci štvrtého roka po dni nadobudnutia platnosti tejto dohody. 3. Výrobky s pôvodom v Rumunsku uvedené v zozname v prílohe III využívajú výhody pozastavenia dovozných ciel v rámci limitov ročných colných kvót Spoločenstva alebo colných stropov, ktoré sa budú postupne zvyšovať v súlade s podmienkami definovanými v tejto prílohe tak, aby sa úplné zrušenie dovozných ciel za dané výrobky dosiahlo najneskôr na konci piateho roka. Súčasne sa postupne odbúrajú dovozné clá, ktoré sa uplatňujú pri vyčerpaní kvóty alebo pri opätovnom uplatňovaní ciel na výrobky, pre ktoré platí colný strop, a to každoročným znížením o 15 % základného cla, začínajúc nadobudnutím platnosti tejto dohody. Takto sa zostávajúce clá zrušia do konca piateho roka. 4. Množstvové obmedzenia a opatrenia, ktoré majú rovnocenný účinok ako množstvové obmedzenia dovozu do Spoločenstva, sa rušia k dátumu nadobudnutia platnosti tejto dohody vzhľadom na výrobky s pôvodom v Rumunsku. Článok 11 1. Dovozné clá, ktorým v Rumunsku podliehajú výrobky s pôvodom v Spoločenstve uvedené v zozname v prílohe IV sa rušia dňom nadobudnutia platnosti tejto dohody. 2. Dovozné clá, ktorým v Rumunsku podliehajú výrobky s pôvodom v Spoločenstve uvedené v zozname v prílohe V, sa postupne znížia v súlade s týmto časovým rozpisom: - dňom nadobudnutia platnosti tejto dohody na 80 % základného cla, - tri roky po nadobudnutí platnosti tejto dohody na 40 % základného cla, - päť rokov po nadobudnutí platnosti tejto dohody na 0 % základného cla. 3. Dovozné clá uplatniteľné v Rumunsku na výrobky s pôvodom v Spoločenstve, ktoré sú uvedené v zozname v prílohe VI, sa rušia v súlade s časovým rozpisom uvedeným v tejto prílohe. 4. Dovozné clá, ktorým v Rumunsku podliehajú výrobky s pôvodom v Spoločenstve, s výnimkou výrobkov uvedených v zoznamoch v prílohách IV, V a VI, sa postupne znížia v súlade s týmto časovým rozpisom: - tri roky po nadobudnutí platnosti tejto dohody na 80 % základného cla, - päť rokov po nadobudnutí platnosti tejto dohody na 60 % základného cla, - šesť rokov po nadobudnutí platnosti tejto dohody na 50 % základného cla, - sedem rokov po nadobudnutí platnosti tejto dohody na 35 % základného cla, - osem rokov po nadobudnutí platnosti tejto dohody na 20 % základného cla, - deväť rokov po nadobudnutí platnosti tejto dohody na 0 % základného cla. 5. Výrobky s pôvodom v Spoločenstve uvedené v zozname v prílohe VII využívajú výhody pozastavenia rumunského dovozného cla v rámci limitov ročných kvót, ktoré sa postupne budú zvyšovať, ako je ustanovené v prílohe. Dovozné clá uplatniteľné na množstvá, ktoré prevyšujú vyššie uvedené kvóty, sa postupne odstránia v súlade s časovým rozpisom uvedeným v odseku 4. 6. Množstvové obmedzenia dovozu výrobkov s pôvodom v Spoločenstve do Rumunska sa zrušia dňom nadobudnutia platnosti tejto dohody. 7. Opatrenia s účinkom rovnocenným množstvovým obmedzeniam dovozu výrobkov s pôvodom v Spoločenstve do Rumunska sa zrušujú dňom nadobudnutia platnosti tejto dohody s výnimkou výrobkov uvedených v zozname v prílohe VIII, pri ktorých sa tieto opatrenia zrušia v súlade s časovým rozpisom uvedeným v prílohe. Článok 12 Ustanovenia týkajúce sa zrušenia dovozných ciel sa uplatňujú tiež na colné poplatky fiškálnej povahy. Článok 13 1. Spoločenstvo zruší pre dovoz z Rumunska všetky poplatky, ktoré majú rovnaký účinok ako dovozné clá po nadobudnutí platnosti tejto dohody. 2. Rumunsko zruší pre dovoz zo Spoločenstva všetky poplatky, ktoré majú rovnaký účinok ako dovozné clá po nadobudnutí platnosti tejto dohody s výnimkou poplatkov 0,5 % ad valorem za colné formality, ktoré sa zrušia v súlade s týmto časovým rozpisom: - zníženie na 0,25 % ad valorem na konci tretieho roka, - odstránenie najneskôr koncom piateho roka po nadobudnutí platnosti tejto dohody. Článok 14 1. Spoločenstvo a Rumunsko postupne zrušia medzi sebou najneskôr do konca piateho roka po nadobudnutí platnosti tejto dohody všetky vývozné clá a iné poplatky, ktoré majú rovnocenný účinok. 2. Spoločenstvo zruší po nadobudnutí platnosti tejto dohody množstvové obmedzenia vývozu do Rumunska a všetky opatrenia, ktoré majú rovnaký účinok. 3. Rumunsko zruší dňom nadobudnutia platnosti tejto dohody množstvové obmedzenia vývozu do Spoločenstva a všetky opatrenia, ktoré majú rovnaký účinok, s výnimkou obmedzení uvedených v zozname v prílohe IX, ktoré sa zrušia postupne a odstránia sa najneskôr do konca piateho roka po nadobudnutí platnosti tejto dohody. Článok 15 Obidve zmluvné strany vyhlasujú, že sú pripravené znížiť svoje clá v obchode s druhou zmluvnou stranou rýchlejšie, ako je stanovené v článkoch 10 a 11, ak to umožní ich celková hospodárska situácia a stav príslušného hospodárskeho odvetvia. Asociačná rada môže na tento účel predkladať odporúčania. Článok 16 Protokol 1 stanovuje dojednania platné pre textilné výrobky, ktoré sú v ňom uvedené. Článok 17 Protokol 2 stanovuje dojednania platné pre výrobky, na ktoré sa vzťahuje Zmluva o založení Európskeho spoločenstva uhlia a ocele. Článok 18 1. Ustanovenia tejto kapitoly nevylučujú, aby Spoločenstvo zachovalo poľnohospodársku zložku ciel uplatniteľných na výrobky uvedené v zozname v prílohe X v súvislosti s výrobkami s pôvodom v Rumunsku. 2. Ustanovenia tejto kapitoly nevylučujú, aby Rumunsko zachovalo poľnohospodársku zložku ciel uplatniteľných na výrobky uvedené v zozname v prílohe X v súvislosti s výrobkami s pôvodom v Spoločenstve. KAPITOLA II Poľnohospodárstvo Článok 19 1. Ustanovenia tejto kapitoly sa uplatňujú na poľnohospodárske výrobky s pôvodom v Spoločenstve a Rumunsku. 2. Výraz "poľnohospodárske výrobky" znamená výrobky uvedené v zozname v kapitolách 1 až 24 kombinovanej nomenklatúry a výrobky uvedené v zozname v prílohe I s výnimkou produktov rybolovu, ako sú definované v nariadení (EHS) č. 3687/91. Článok 20 Protokol 3 stanovuje obchodné úpravy pre spracované poľnohospodárske výrobky, ktoré sú uvedené v zozname v tom protokole. Článok 21 1. Spoločenstvo zruší dňom nadobudnutia platnosti tejto dohody množstvové obmedzenia dovozu poľnohospodárskych výrobkov s pôvodom v Rumunsku, ktoré sa zachovávali na základe nariadenia Rady (EHS) č. 3420/83 v podobe existujúcej k dátumu podpisu tejto dohody. 2. Poľnohospodárske výrobky s pôvodom v Rumunsku uvedené v zoznamoch v prílohách XIa a XIb využívajú po nadobudnutí platnosti tejto dohody a za podmienok stanovených v tých istých prílohách zníženie ciel v rámci limitov kvót Spoločenstva alebo zníženie colných poplatkov. 3. Rumunsko zruší množstvové obmedzenia dovozu poľnohospodárskych výrobkov s pôvodom v Spoločenstve dňom nadobudnutia platnosti tejto dohody. 4. Spoločenstvo a Rumunsko si navzájom udelia koncesie uvedené v prílohách XIIa, XIIb a XIII na harmonizovanom a recipročnom základe v súlade s podmienkami uvedenými v týchto prílohách. 5. S prihliadnutím na objem obchodu s poľnohospodárskymi výrobkami, na ich zvláštnu citlivosť, na pravidlá spoločnej poľnohospodárskej politiky Spoločenstva, na úlohu poľnohospodárstva v rumunskom hospodárstve a na dôsledky mnohostranných obchodných rokovaní v rámci Všeobecnej dohody o clách a obchode Spoločenstvo a Rumunsko preskúmajú v rámci asociačnej rady jednotlivé výrobky a na riadnom a recipročnom základe preskúmajú možnosť udeliť si vzájomne ďalšie koncesie. 6. S prihliadnutím na potrebu zvýšeného súladu medzi poľnohospodárskymi politikami Spoločenstva a Rumunska, ako aj na cieľ Rumunska stať sa členom Spoločenstva budú obidve zmluvné strany pravidelne konzultovať v rámci asociačnej rady o stratégii a praktických podobách svojich poľnohospodárskych politík. Článok 22 Bez ohľadu na ustanovenia tejto dohody, najmä na článok 31, ak vzhľadom na špecifickú citlivosť poľnohospodárskych trhov, dovoz výrobkov s pôvodom v niektorej zo zmluvných strán, ktoré podliehajú koncesiám udeleným v článku 21, spôsobia vážne narušenia trhu druhej zmluvnej strany, obidve zmluvné strany bezodkladne začnú konzultácie s cieľom nájsť vhodné riešenie. Až do nájdenia takéhoto riešenia môže daná zmluvná strana prijať opatrenia, ktoré považuje za potrebné. KAPITOLA III Rybné hospodárstvo Článok 23 Ustanovenia tejto kapitoly sa uplatňujú na produkty rybného hospodárstva s pôvodom v Spoločenstve a Rumunsku, na ktoré sa uplatňuje nariadenie (EHS) č. 3687/91 o spoločnej organizácii trhu s produktmi rybného hospodárstva. Článok 24 1. Spoločenstvo a Rumunsko si navzájom udelia koncesie uvedené v prílohách XIV a XV na harmonickom a recipročnom základe v súlade s podmienkami uvedenými v týchto prílohách. Ustanovenie článku 21 ods. 5 sa primerane uplatnia na produkty rybolovu. 2. Asociačná rada preskúma možnosť uzavretia dohody o výrobkoch rybolovu medzi zmluvnými stranami, ak to potrebné podmienky umožnia. KAPITOLA IV Spoločné ustanovenia Článok 25 Ustanovenia tejto kapitoly sa uplatňujú na obchod so všetkými výrobkami s výnimkou prípadov, kde táto kapitola alebo protokoly 1, 2 alebo 3 stanovujú inak. Článok 26 1. Odo dňa nadobudnutia platnosti tejto dohody sa v obchode medzi Spoločenstvom a Rumunskom nezavedú žiadne nové dovozné alebo vývozné clá alebo poplatky s rovnocenným účinkom ani sa nezvýšia clá a poplatky, ktoré sa uplatňujú. 2. Odo dňa nadobudnutia platnosti tejto dohody sa v obchode medzi Spoločenstvom a Rumunskom nezavedú žiadne nové množstvové obmedzenia dovozu alebo vývozu alebo opatrenia s rovnocenným účinkom ani sa nesprísnia existujúce obmedzenia a opatrenia. 3. Akékoľvek dovozné alebo vývozné clá alebo poplatky s rovnocenným účinkom alebo ich zvýšenia, alebo akékoľvek nové množstvové obmedzenia alebo poplatky s rovnocenným účinkom alebo ich zvýšenia zavedené Rumunskom po začatí vyjednávania sa zrušia najneskôr k dátumu nadobudnutia platnosti tejto dohody. 4. Bez toho, aby boli dotknuté koncesie udelené podľa článku 21, ustanovenia odsekov 1 a 2 tohto článku žiadnym spôsobom neobmedzujú vykonávanie príslušnej poľnohospodárskej politiky Rumunska alebo Spoločenstva alebo prijatie akýchkoľvek opatrení podľa tejto politiky. Článok 27 1. Obe zmluvné strany sa zdržia akýchkoľvek opatrení alebo praktík vnútroštátnej fiškálnej povahy, ktoré zakladajú, priamo alebo nepriamo, diskriminovanie výrobkov jednej zmluvnej strany, a v porovnaní s podobnými výrobkami, ktoré majú pôvod na území druhej zmluvnej strany. 2. Výrobky vyvezené na územie jednej zo zmluvných strán nemajú nárok na vrátenie vnútroštátnych poplatkov prevyšujúcich výšku priameho alebo nepriameho zdanenia, uplatneného na takéto výrobky. Článok 28 1. Táto dohoda nevylučuje zachovanie alebo vytvorenie colných únií, oblastí voľného obchodu alebo dojednaní o pohraničnom obchode s výnimkou tých, ktoré menia obchodné dojednania vyplývajúce z tejto dohody. 2. V rámci asociačnej rady sa medzi zmluvnými stranami uskutočnia konzultácie o dohodách zakladajúcich takéto colné únie alebo oblasti voľného obchodu, a kde sa vyžaduje, o ostatných významných otázkach týkajúcich sa ich obchodnej politiky voči tretím krajinám. Takéto konzultácie sa uskutočnia najmä v prípade pristúpenia tretieho štátu k Spoločenstvu, aby sa zabezpečilo, že sa bude prihliadať na vzájomné záujmy Spoločenstva a Rumunska uvedené v tejto dohode. Článok 29 Rumunsko môže prijať vo forme zvýšených ciel mimoriadne opatrenia obmedzeného trvania, ktoré sa odchyľujú od ustanovení článku 11 a článku 26 ods. 1. Takéto opatrenia sa môžu týkať iba niektorých mladých priemyselných odvetví alebo určitých odvetví, v ktorých prebieha reštrukturalizácia, alebo ktoré čelia vážnym ťažkostiam, najmä ak tieto ťažkosti spôsobujú významné sociálne problémy. Dovozné clá, ktorým v Rumunsku podliehajú výrobky s pôvodom v Spoločenstve, zavedené týmito opatreniami, nesmú presahovať 25 % ad valorem a musia zachovať prvok preferencie pre výrobky s pôvodom v Spoločenstve. Celková hodnota dovozu výrobkov, ktoré podliehajú týmto opatreniam, nesmie presahovať 15 % celkového dovozu priemyselných výrobkov vymedzených v kapitole I zo Spoločenstva za posledný rok, pre ktorý sú k dispozícii štatistiky. Tieto opatrenia sa uplatňujú počas obdobia najviac päť rokov, ak asociačná rada neschváli ich dlhšie trvanie. Prestávajú sa uplatňovať najneskôr k dátumu uplynutia prechodného obdobia. Žiadne takéto opatrenia týkajúce sa daného výrobku sa nemôžu uplatňovať, ak uplynuli viac ako tri roky od odstránenia všetkých ciel a množstvových obmedzení alebo poplatkov a opatrení s rovnocenným účinkom v súvislosti s týmto výrobkom. Rumunsko informuje asociačnú radu o všetkých mimoriadnych opatreniach, ktoré má v úmysle prijať, a na požiadanie Spoločenstva sa v asociačnej rade ešte pred ich uplatňovaním uskutočnia konzultácie o týchto opatreniach a o odvetviach, na ktoré sa vzťahujú. Pri prijímaní týchto opatrení Rumunsko predloží asociačnej rade časový rozvrh odstránenia colných poplatkov zavedených podľa tohto článku. Tento časový rozvrh určí postupné zrušenie týchto ciel, ktoré sa začne najneskôr dva roky po ich zavedení s rovnakými ročnými mierami. Asociačná rada môže rozhodnúť o odlišnom časovom rozvrhu. Článok 30 Ak niektorá zo zmluvných strán zistí, že v obchode s druhou zmluvnou stranou sa uplatňuje dumping v zmysle článku VI Všeobecnej dohody o clách a obchode, môže prijať primerané opatrenia proti takýmto praktikám v súlade s dohodou týkajúcou sa uplatňovania článku VI Všeobecnej dohody o clách a obchode, s príslušnými vnútroštátnymi právnymi predpismi a s podmienkami a postupmi ustanovenými v článku 34. Článok 31 Ak sa ktorýkoľvek výrobok dováža v takých zvýšených množstvách a za takých podmienok, že spôsobuje alebo hrozí, že spôsobí: - vážnu ujmu domácim výrobcom pri podobných alebo priamo konkurenčných výrobkoch na území jednej zo zmluvných strán alebo - vážne narušenia v ľubovoľnom inom odvetví hospodárstva, alebo ťažkosti, ktoré by mohli viesť k vážnemu zhoršeniu hospodárskej situácie v regióne, Spoločenstvo alebo Rumunsko môže prijať primerané opatrenia za podmienok uvedených v článku 34 a v súlade s postupmi uvedenými v článku 34. Článok 32 Ak dodržiavanie ustanovení článkov 14 a 26 vedie k: i) ďalšiemu vývozu do tretej krajiny, proti ktorej vyvážajúca zmluvná strana uplatňuje na daný výrobok množstvové vývozné obmedzenia, vývozné clá alebo opatrenia s rovnakým účinkom, alebo ii) vážnemu nedostatku alebo hrozbe vážneho nedostatku výrobku významného pre vyvážajúcu zmluvnú stranu, a ak uvedené situácie spôsobujú, alebo je pravdepodobné, že spôsobia, vážne ťažkosti pre vyvážajúcu zmluvnú stranu, táto zmluvná strana môže prijať primerané opatrenia za podmienok a v súlade s postupmi uvedenými v článku 34. Opatrenia musia byť nediskriminačné a odstránia sa, keď okolnosti už viac neopodstatňujú ich zachovanie. Článok 33 Členské štáty a Rumunsko postupne upravia štátne monopoly komerčného charakteru tak, aby do konca piateho roka po nadobudnutí platnosti tejto dohody zabezpečili nediskriminovanie, pokiaľ ide o podmienky, za ktorých sa tovar obstaráva a za ktorých sa s tovarom na trhu obchoduje, medzi štátnymi príslušníkmi členských štátov a Rumunska. Asociačná rada bude o takýchto opatreniach prijatých na dosiahnutie tohto cieľa informovaná. Článok 34 1. V prípade, že Spoločenstvo alebo Rumunsko podrobí dovoz výrobkov, ktoré pravdepodobne spôsobia ťažkosti uvedené v článku 31, administratívnemu postupu, ktorého účelom je rýchle poskytnutie informácií o trende obchodných tokov, informuje o tom druhú zmluvnú stranu. 2. V prípadoch uvedených v článkoch 30, 31 a 32, pred prijatím opatrení stanovených v týchto článkoch, alebo v prípadoch, na ktoré sa uplatňuje odsek 3 písm. d), Spoločenstvo alebo Rumunsko čo najskôr predložia asociačnej rade všetky príslušné informácie s cieľom nájsť vhodné riešenie prijateľné pre obidve zmluvné strany. Pri výbere opatrení sa uprednostňujú tie opatrenia, ktoré najmenej rušia fungovanie tejto dohody. Ochranné opatrenia sa okamžite oznámia asociačnej rade, ktorá o nich usporiada pravidelné konzultácie v rámci tohto orgánu najmä na účely vypracovania časového rozvrhu ich zrušenia, len čo tak okolnosti umožnia. 3. V súvislosti s vykonávaním odseku 2 sa uplatňujú tieto ustanovenia: a) pokiaľ ide o článok 31, ťažkosti vyplývajúce zo situácie uvedenej v tomto článku sa predložia asociačnej rade na preskúmanie. Asociačná rada môže prijať akékoľvek rozhodnutie potrebné na odstránenie takýchto ťažkostí. Ak asociačná rada alebo vyvážajúca zmluvná strana neprijala rozhodnutie zamerané na odstránenie ťažkostí alebo ak sa nedosiahne iné uspokojivé riešenie do 30 dní po predložení záležitosti, dovážajúca strana môže prijať vhodné opatrenia na dosiahnutie nápravy. Tieto opatrenia nesmú presahovať rozsah potrebný na nápravu ťažkostí, ktoré vznikli; b) pokiaľ ide o článok 30, asociačná rada je o prípade dumpingu informovaná čo najskôr po tom, ako úrady dovážajúcej zmluvnej strany začnú vyšetrovanie. Ak sa prípad dumpingu neukončí alebo ak sa do 30 dní po predložení prípadu asociačnej rade nenájde vhodné riešenie, dovážajúca zmluvná strana môže prijať primerané opatrenia; c) pokiaľ ide o článok 32, ťažkosti vyplývajúce zo situácií uvedených v tomto článku sa predložia na preskúmanie asociačnej rade. Asociačná rada môže prijať ľubovoľné rozhodnutie na odstránenie ťažkostí. Ak takéto rozhodnutie neprijme do 30 dní po predložení prípadu, vyvážajúca zmluvná strana môže uplatniť primerané opatrenia na vývoz daného výrobku; d) ak mimoriadne okolnosti vyžadujúce okamžité opatrenie znemožňujú predchádzajúce informovanie alebo preskúmanie, Spoločenstvo alebo Rumunsko v situáciách špecifikovaných v článkoch 30, 31 a 32 okamžite uplatnia preventívne a dočasné opatrenia potrebné výlučne na riešenie situácie a bezodkladne o tom informujú asociačnú radu. Článok 35 Protokol 4 stanovuje pravidlá pôvodu na uplatňovanie tarifných preferencií predpokladaných v tejto dohode. Článok 36 Táto dohoda nevylučuje zákazy ani obmedzenia dovozu, vývozu alebo tovaru pri tranzite, odôvodnené verejnou morálkou, verejným poriadkom, verejnou bezpečnosťou, ochranou zdravia a života ľudí, zvierat alebo ochranou rastlín, ochranou prírodných zdrojov, ochranou národného bohatstva umeleckej, historickej alebo archeologickej hodnoty alebo ochranou duševného, priemyselného a komerčného vlastníctva, alebo pravidlami týkajúcimi sa zlata a striebra. Takéto zákazy alebo obmedzenia však nesmú predstavovať prostriedok úmyselnej diskriminácie ani skrytého obmedzenia obchodu medzi zmluvnými stranami. Článok 37 Protokol 5 stanovuje osobitné ustanovenia, ktoré sa uplatňujú na obchod medzi Rumunskom na jednej strane a Španielskom a Portugalskom na strane druhej. HLAVA IV POHYB PRACOVNÍKOV, USADZOVANIE, POSKYTOVANIE SLUŽIEB KAPITOLA I Pohyb pracovníkov Článok 38 1. S výhradou podmienok a podmienok platných vo všetkých členských štátoch: - prístup priznaný pracovníkom rumunskej štátnej príslušnosti, ktorí sú legálne zamestnaní na území členského štátu, nezahŕňa žiadne prvky diskriminácie založenej na štátnej príslušnosti, pokiaľ ide o pracovné podmienky, odmeňovanie alebo prepúšťanie, v porovnaní s pracovníkmi vlastnej štátnej príslušnosti, - zákonný manželský partner a deti pracovníka legálne zamestnaného na území členského štátu s výnimkou sezónnych pracovníkov a pracovníkov, ktorí prichádzajú na základe dvojstranných dohôd v zmysle článku 42, pokiaľ nie je stanovené takýmito dohodami inak, majú prístup na trh pracovných síl daného členského štátu počas obdobia povoleného pracovného pobytu tohto pracovníka. 2. Rumunsko poskytne s výhradou podmienok a metód platných v tejto krajine zaobchádzanie uvedené v odseku 1 pracovníkom, ktorí sú štátnymi príslušníkmi členského štátu a sú legálne zamestnaní na území Rumunska, rovnako ako ich manželským partnerom a deťom, ktorí sa legálne zdržiavajú na uvedenom území. Článok 39 1. V záujme koordinácie systémov sociálneho zabezpečenia pre pracovníkov rumunskej štátnej príslušnosti legálne zamestnaných na území členského štátu a pre členov ich rodín, ktorí sa na danom území legálne zdržiavajú, a s výhradou podmienok a metód platných vo všetkých členských štátoch: - všetky obdobia poistenia, zamestnania alebo trvalého pobytu, ktoré takýto pracovník zavŕšil v rozličných členských štátoch, sa sčítavajú na účely dôchodkov a dávok v súvislosti so starobou, invaliditou a úmrtím a na účely lekárskej starostlivosti pre takýchto pracovníkov a ich rodinných príslušníkov, - všetky dôchodky alebo dávky v súvislosti so starobou, úmrtím, pracovným úrazom alebo chorobou z povolania, alebo invaliditou vyplývajúcou z pracovného úrazu alebo choroby zo zamestnania, s výnimkou nepríspevkových dávok, sú voľne prevoditeľné pri miere prevodu, ktorá sa uplatňuje podľa zákona dlhujúceho členského štátu alebo členských štátov, - daní pracovníci dostanú rodinné prídavky pre svojich rodinných príslušníkov, ako je definované vyššie. 2. Rumunsko prizná pracovníkom, ktorí sú štátnymi príslušníkmi členského štátu a legálne zamestnaní na jeho území, a rodinným príslušníkom, ktorí sa legálne zdržiavajú na jeho území, prístup podobný prístupu, ako je uvedený v druhej a tretej zarážke odseku 1. Článok 40 1. Asociačná rada prijme svojím rozhodnutím primerané opatrenia na uskutočnenie cieľa uvedeného v článku 39. 2. Asociačná rada prijme svojím rozhodnutím podrobné pravidlá administratívnej spolupráce, ktoré určujú potrebné riadiace a kontrolné záruky na uplatňovanie ustanovení uvedených v odseku 1. Článok 41 Ustanovenia, ktoré prijme asociačná rada v súlade s článkom 40, nesmú ovplyvňovať práva ani povinnosti vyplývajúce z dvojstranných dohôd medzi Rumunskom a členskými štátmi, ak tieto dohody stanovujú priaznivejšie zaobchádzanie so štátnymi príslušníkmi Rumunska alebo členských štátov. Článok 42 1. Pri zohľadnení situácie na pracovnom trhu v členskom štáte, s výhradou jeho právnych predpisov, a pri rešpektovaní pravidiel platných v danom členskom štáte v oblasti pohybu pracovníkov: - existujúce možnosti prístupu k zamestnaniu pre pracovníkov z Rumunska, ktoré priznali členské štáty podľa dvojstranných dohôd, by sa mali zachovať, a ak je to možné, zlepšiť, - ostatné členské štáty priaznivo zvážia možnosť uzatvoriť podobné dohody. 2. Asociačná rada preskúma možnosť poskytnutia ďalších zlepšení vrátane príležitosti prístupu k odborným školeniam v zhode s predpismi a postupmi platnými v členských štátoch a s prihliadnutím na situáciu na pracovnom trhu členských štátov a Spoločenstva. Článok 43 Počas druhej etapy uvedenej v článku 7 alebo skôr, ak sa tak rozhodne, asociačná rada preskúma ďalšie zlepšenie pohybu pracovníkov, pričom zohľadní okrem iného sociálnu a ekonomickú situáciu a požiadavky v Rumunsku a situáciu v oblasti zamestnanosti v Spoločenstve. Asociačná rada predkladá v tomto smere odporúčania. Článok 44 V záujme uľahčenia reštrukturalizácie zdrojov pracovných síl vyplývajúcej z hospodárskej reštrukturalizácie Rumunska Spoločenstvo poskytne technickú pomoc pri vybudovaní vhodného systému sociálneho zabezpečenia v Rumunsku, ako je stanovené v článku 89. KAPITOLA II Právo usadiť sa Článok 45 1. Každý členský štát poskytne od dátumu nadobudnutia platnosti tejto dohody na usadenie rumunských spoločností a rumunských štátnych príslušníkov a na činnosť rumunských spoločností a rumunských štátnych príslušníkov usadených na ich území zaobchádzanie nie menej priaznivé ako zaobchádzanie, ktoré sa poskytuje vlastným spoločnostiam a štátnym príslušníkom, s výnimkou oblastí opísaných v prílohe XVI. 2. Bez toho, aby bol dotknutý odsek 3, Rumunsko poskytne od nadobudnutia platnosti dohody na usadenie spoločností a štátnych príslušníkov Spoločenstva a na pôsobenie spoločností Spoločenstva a štátnych príslušníkov Spoločenstva na jeho území zaobchádzanie nie menej priaznivé ako zaobchádzanie, aké sa poskytuje vlastným spoločnostiam a štátnym príslušníkom, s výnimkou oblastí opísaných v prílohe XVII. Ak by existujúce právne a správne predpisy neposkytovali takéto zaobchádzanie so spoločnosťami a štátnymi príslušníkmi Spoločenstva pre niektoré ekonomické činnosti v Rumunsku po nadobudnutí platnosti tejto dohody, Rumunsko zmení a doplní právne a správne predpisy tak, aby zabezpečilo takýto prístup najneskôr na konci piateho roka po nadobudnutí platnosti tejto dohody. 3. Pre oblasti a záležitosti opísané v prílohe XVIII, s výnimkou bankových činností, ako je v uvedené v zákone č. 33 z roku 1991, Rumunsko postupne a najneskôr na konci prechodného obdobia uvedeného v článku 7 poskytne zaobchádzanie nie menej priaznivé, ako je zaobchádzanie poskytnuté vlastným štátnym príslušníkom a spoločnostiam na usadenie spoločností Spoločenstva a štátnych príslušníkov Spoločenstva. Pokiaľ ide o uvedené bankové činnosti, vnútroštátne zaobchádzanie sa poskytne najneskôr na konci piateho roka po nadobudnutí platnosti tejto dohody. 4. Rumunsko počas prechodných období uvedených v odsekoch 2 a 3 neprijme žiadne nové predpisy ani opatrenia, ktoré zavádzajú diskriminovanie, pokiaľ ide o usadenie spoločností a štátnych príslušníkov Spoločenstva a pôsobenie spoločností Spoločenstva na jeho území v porovnaní s vlastnými spoločnosťami a štátnymi príslušníkmi. 5. Na účely tejto dohody: a) "usadenie" znamená: i) pokiaľ ide o štátnych príslušníkov, právo začať a vykonávať hospodárske činnosti ako samostatne zárobkovo činné osoby a zakladať a riadiť podniky, najmä spoločnosti, ktoré skutočne riadia a kontrolujú. Samostatne zárobková činnosť a podnikanie štátnych príslušníkov sa nesmie rozšíriť na hľadanie ani prijímanie zamestnania na pracovnom trhu, ani prijímanie do zamestnania na trhu pracovných síl druhej zmluvnej strany. Ustanovenia tejto kapitoly sa nevzťahujú na tie osoby, ktoré nie sú výlučne samostatne zárobkovo činné; ii) pokiaľ ide o spoločnosti, právo začať a vykonávať hospodárske činnosti prostredníctvom založenia a riadenia dcérskych spoločností, pobočiek a zastúpení; b) "dcérska spoločnosť" znamená spoločnosť, ktorú účinne kontroluje prvá spoločnosť; c) "hospodárske činnosti" zahŕňajú najmä činnosti priemyselného charakteru, činnosti obchodného charakteru, činnosti remeselníkov a výkon slobodných povolaní. 6. Asociačná rada pravidelne preskúma možnosť urýchlenia poskytovania vnútroštátneho zaobchádzania v odvetviach uvedených v prílohe XVIII a možnosti začlenenia oblastí a záležitostí uvedených v zozname v prílohách XVI a XVII do rámca uplatňovania ustanovení odsekov 1, 2, 3 a 4 tohto článku. Tieto prílohy sa môžu zmeniť a doplniť na základe rozhodnutí asociačnej rady. Po uplynutí prechodných období uvedených v odsekoch 2 a 3, asociačná rada môže výnimočne, na požiadanie Rumunska a v prípade potreby, rozhodnúť o predĺžení trvania týchto prechodných období pre niektoré oblasti alebo záležitosti na obmedzené časové obdobie. 7. Bez ohľadu na ustanovenia tohto článku spoločnosti Spoločenstva usadené na území Rumunska majú od dátumu nadobudnutia platnosti tejto dohody právo nadobúdať, užívať, prenajímať a predávať nehnuteľnosti, a pokiaľ ide o verejný majetok, pozemky a lesy, právo dávať do nájmu, ak takéto nehnuteľnosti sú priamo potrebné na vykonávanie hospodárskych činností, na ktoré boli zriadené. Toto právo nezahŕňa usadenie na účely predaja a sprostredkovania v oblasti nehnuteľností a prírodných zdrojov. Rumunsko poskytne tieto práva pobočkám a agentúram spoločností Spoločenstva usadeným v Rumunsku najneskôr na konci prvých piatich rokov po nadobudnutí platnosti tejto dohody. Rumunsko poskytne tieto práva štátnym príslušníkom Spoločenstva usadeným v Rumunsku ako samostatne zárobkovo činné osoby najneskôr na konci prechodného obdobia uvedeného v článku 7. Článok 46 1. S výhradou ustanovení článku 45 a s výnimkou finančných služieb opísaných v prílohe XVIII obidve zmluvné strany môžu upravovať usadzovanie a činnosť spoločností a štátnych príslušníkov na svojom území do tej miery, ak takáto úprava nediskriminuje spoločnosti a štátnych príslušníkov druhej zmluvnej strany v porovnaní s vlastnými spoločnosťami a štátnymi príslušníkmi. 2. Pokiaľ ide o finančné služby uvedené v prílohe XVIII, táto dohoda sa nedotýka práva zmluvných strán prijímať opatrenia potrebné na vykonávanie ich menovej politiky alebo opatrení, ktoré z dôvodu opatrnosti prijímajú na účely zabezpečenia ochrany investorov, vkladateľov, poistencov alebo osôb, ktoré sú oprávnené zo zverenstva, alebo opatrení na zabezpečenie integrity a stability finančnej sústavy. Tieto opatrenia nesmú diskriminovať na základe štátnej príslušnosti spoločnosti a štátnych príslušníkov druhej zmluvnej strany v porovnaní s vlastnými spoločnosťami a štátnymi príslušníkmi. Článok 47 Aby sa štátnym príslušníkom Spoločenstva a Rumunska uľahčilo začať a vykonávať regulované odborné činnosti v Rumunsku alebo v Spoločenstve, asociačná rada preskúma, ktoré kroky sa musia prijať, aby sa zabezpečilo vzájomné uznávanie odborných kvalifikácií. Asociačná rada môže na tento účel prijať všetky potrebné opatrenia. Článok 48 Ustanovenia článku 46 nevylučujú, aby zmluvná strana uplatňovala určité pravidlá týkajúce sa usadenia a činnosti pobočiek a zastúpení spoločností druhej zmluvnej strany na jej území, neregistrovaných na území prvej zmluvnej strany, ktoré sú odôvodnené právnymi alebo technickými rozdielmi medzi takýmito pobočkami a agentúrami v porovnaní s pobočkami a agentúrami spoločností registrovaných na jej území, alebo v prípade finančných služieb, z dôvodov dohľadu nad obozretným podnikaním. Rozdiel prístupu nesmie byť väčší, ako je nevyhnutné v dôsledku takýchto právnych alebo technických rozdielov alebo v prípade finančných služieb opísaných v prílohe XVIII z dôvodov dohľadu nad obozretným podnikaním. Článok 49 1. "Spoločnosť Spoločenstva" alebo "rumunská spoločnosť" znamená na účely tejto dohody obchodnú spoločnosť, ktorá je založená v súlade s právnymi predpismi členského štátu, prípadne Rumunska, a ktorá má zapísané sídlo, ústredie alebo hlavné miesto podnikania na území Spoločenstva, prípadne Rumunska. Ak by však obchodná spoločnosť založená v súlade s právnymi predpismi členského štátu, prípadne Rumunska, mala iba svoje zapísané sídlo na území Spoločenstva, prípadne Rumunska, jej pôsobenie musí mať skutočné a neprerušené prepojenie s hospodárstvom jedného z členských štátov, prípadne Rumunska. 2. Pokiaľ ide o medzinárodnú morskú dopravu, adresátmi ustanovení tejto kapitoly a kapitoly III tejto hlavy sú tiež štátni príslušníci alebo námorné prepravné spoločnosti členských štátov, resp. Rumunska, usadené mimo Spoločenstva, prípadne Rumunska, a kontrolované štátnymi príslušníkmi členského štátu Spoločenstva alebo Rumunska, ak sú ich plavidlá registrované v tomto členskom štáte, prípadne v Rumunsku, v súlade s ich príslušnými právnymi predpismi. 3. Štátny príslušník Spoločenstva, prípadne Rumunska, znamená na účely tejto dohody fyzickú osobu, ktorá je štátnym príslušníkom niektorého z členských štátov Spoločenstva, prípadne Rumunska. 4. Ustanovenia tejto dohody nezabraňujú ktorejkoľvek zmluvnej strane uplatňovať akékoľvek opatrenie potrebné na to, aby zabránila obchádzaniu svojich opatrení týkajúcich sa prístupu tretích krajín na svoj trh, prostredníctvom ustanovení tejto dohody. Článok 50 Na účely tejto dohody termín "finančné služby" znamená činnosti opísané v prílohe XVIII. Asociačná rada môže rozsah prílohy XVIII rozšíriť alebo upraviť. Článok 51 Počas prvých piatich rokov po nadobudnutí platnosti tejto dohody môže Rumunsko zaviesť opatrenia, ktoré sa odchyľujú od ustanovení tejto kapitoly, pokiaľ ide o založenie spoločností Spoločenstva a štátnych príslušníkov, ak niektoré odvetvia: - sa podrobujú reštrukturalizácii alebo - čelia vážnym ťažkostiam, najmä ak tieto ťažkosti vedú k vážnym sociálnym problémom v Rumunsku, alebo - čelia zrušeniu alebo drastickému zníženiu celkového trhového podielu, ktorý pripadal na rumunské spoločnosti alebo štátnych príslušníkov Rumunska v danom odvetví alebo priemyselnom odvetví v Rumunsku, alebo - sú novovznikajúcimi odvetviami v Rumunsku. Takéto opatrenia: i) sa prestávajú uplatňovať najneskôr dva roky po uplynutí piateho roku po nadobudnutí platnosti tejto dohody a ii) musia byť primerané a potrebné na nápravu situácie a iii) vzťahujú sa iba na podniky v Rumunsku vytvorené po nadobudnutí platnosti takýchto opatrení a nezavádzajú diskrimináciu, pokiaľ ide o činnosť spoločností Spoločenstva alebo štátnych príslušníkov Spoločenstva, ktorí sú už v Rumunsku usadení v čase zavedenia daného opatrenia, v porovnaní s rumunskými spoločnosťami alebo štátnymi príslušníkmi. Asociačná rada môže výnimočne na žiadosť Rumunska a v prípade potreby rozhodnúť o predĺžení obdobia uvedeného v bode i) pre dané odvetvie na obmedzené časové obdobie nepresahujúce trvanie prechodného obdobia uvedeného v článku 7. Pri vypracúvaní a uplatňovaní takýchto opatrení Rumunsko poskytne, vždy keď to bude možné, spoločnostiam a štátnym príslušníkom Spoločenstva preferenčné zaobchádzanie a v žiadnom prípade neuplatní voči nim menej priaznivé zaobchádzanie, ako je to, ktoré sa poskytuje spoločnostiam alebo štátnym príslušníkom z ktorejkoľvek tretej krajiny. Pred zavedením takýchto opatrení ich Rumunsko prerokuje s asociačnou radou a neuvedie ich do platnosti skôr ako jeden mesiac po oznámení zavedenia konkrétnych opatrení Rumunska asociačnej rade s výnimkou prípadov, ak hrozba nenapraviteľných škôd vyžaduje prijatie naliehavých opatrení, a v takomto prípade Rumunsko prerokuje túto skutočnosť s asociačnou radou okamžite po ich zavedení. Po uplynutí piateho roka po nadobudnutí platnosti tejto dohody Rumunsko môže takéto opatrenia zaviesť iba s povolením asociačnej rady a za podmienok ňou stanovených. Článok 52 1. Ustanovenia tejto kapitoly sa neuplatňujú na služby v leteckej doprave, vnútrozemskej vodnej doprave a námorné pobrežné dopravné služby. 2. Asociačná rada môže predkladať odporúčania na zlepšenie usadenia a činnosti v oblastiach, na ktoré sa vzťahuje odsek 1. Článok 53 1. Bez ohľadu na ustanovenia kapitoly I tejto hlavy sú nositelia práv usadzovania udeľovaných Rumunskom alebo Spoločenstvom oprávnení zamestnávať alebo mať zamestnaných v niektorej z dcérskych spoločností v súlade s právnymi predpismi platnými v hostiteľskej krajine usadenia, na území Rumunska alebo Spoločenstva, ktorí sú štátnymi príslušníkmi členských štátov Spoločenstva, resp. Rumunska, ak sú takíto zamestnanci kľúčovými pracovníkmi v zmysle odseku 2 tohto článku a ak sú zamestnaní výlučne takýmito nositeľmi práv alebo ich dcérskymi spoločnosťami. Povolenia na pobyt a pracovné povolenia sa vzťahujú iba na obdobia tohto zamestnania. 2. Kľúčovými zamestnancami nositeľov práva usadzovania, ďalej iba "organizácia", sa rozumie: a) vedúci pracovníci organizácie, ktorí predovšetkým riadia túto organizáciu, sú pod všeobecným dozorom alebo vedením predstavenstva alebo akcionárov podniku alebo ich ekvivalentu a ktorých úlohy zahŕňajú: - riadenie organizácie, jej oddelení alebo útvarov, - dozor nad prácou iných kontrolujúcich a riadiacich pracovníkov a odborníkov, - osobné oprávnenie prijímať a prepúšťať zamestnancov alebo odporúčať ich prijatie alebo prepustenie, alebo iné personálne činnosti; b) osoby zamestnané organizáciou, ktoré majú vysokú alebo nezvyčajnú: - kvalifikáciu pre daný druh práce alebo obchodu, ktorý vyžaduje osobitné technické vedomosti, - vedomosti nevyhnutné pre služby poskytované organizáciou, pre jej výskumné zariadenie, techniky alebo riadenie organizácie. Môže ísť, ale nie výlučne, o odborníkov z akreditovaných oblastí. Každého takého pracovníka musí zamestnávať daná organizácia aspoň na obdobie jedného roka pred jeho preložením touto organizáciou. Článok 54 1. Ustanovenia tejto kapitoly sa uplatňujú s výhradou obmedzení opodstatnených dôvodmi verejného záujmu, verejnej bezpečnosti alebo verejného zdravia. 2. Neuplatňujú sa na činnosti, ktoré sú na území obidvoch zmluvných strán spojené, aj keď iba príležitostne, s výkonom verejnej moci. Článok 55 Na spoločnosti, ktoré sú riadené a výlučne vlastnené spoločne rumunskými spoločnosťami alebo štátnymi príslušníkmi a spoločnosťami alebo štátnymi príslušníkmi Spoločenstva, sa taktiež vzťahujú ustanovenia tejto kapitoly a kapitoly III tejto hlavy. KAPITOLA III Poskytovanie služieb medzi Spoločenstvom a Rumunskom Článok 56 1. Zmluvné strany sa zaväzujú, že v súlade s ustanoveniami tejto kapitoly prijmú všetky potrebné opatrenia, aby postupne umožnili poskytovanie služieb spoločnosťami alebo štátnymi príslušníkmi Spoločenstva alebo Rumunska usadenými na území zmluvnej strany, ktorá nie je totožná so zmluvnou stranou osoby, ktorej sú služby určené, pričom sa zohľadní vývoj odvetvia služieb na území obidvoch zmluvných strán. 2. V zhode s liberalizačným procesom uvedeným v odseku 1 a s výhradou ustanovení článku 59 ods. 1 zmluvné strany umožnia dočasný pohyb fyzických osôb poskytujúcich služby alebo ktoré zamestnáva poskytovateľ služieb ako kľúčových pracovníkov, ako sú definované v článku 53 ods. 2, vrátane fyzických osôb, ktoré sú zástupcami spoločnosti alebo štátneho príslušníka Spoločenstva alebo Rumunska a ktoré sa uchádzajú o dočasný vstup na účely rokovania o predaji služieb alebo dojednania dohôd o predaji služieb pre daného poskytovateľa služieb, ak sa títo zástupcovia nezúčastňujú na priamom predaji pre verejnosť alebo na poskytovaní samotných služieb. 3. Asociačná rada prijme opatrenia potrebné na postupné vykonávanie ustanovení odseku 1 tohto článku. Článok 57 Pokiaľ ide o poskytovanie dopravných služieb medzi Spoločenstvom a Rumunskom, ustanovenia článku 56 sa nahrádzajú týmto znením: 1. Zmluvné strany sa zaväzujú účinne uplatňovať zásadu neobmedzeného prístupu na medzinárodný námorný trh a k medzinárodnej námornej doprave na obchodnom základe. a) Vyššie uvedené ustanovenie nevylučuje práva a povinnosti podľa Kódexu rokovaní líniových konferencií Organizácie Spojených národov, ako ich uplatňuje jedna alebo druhá zmluvná strana dohody. Poskytovatelia nekonferenčných liniek budú mať možnosť voľby pôsobiť v súťaži s konferenciou, pokiaľ budú dodržiavať princíp čestnej súťaže na obchodnom základe. b) Zmluvné strany potvrdzujú svoj záväzok zachovávať prostredie slobodnej súťaže ako podstatnú črtu s voľne uloženým sypkým a tekutým tovarom. 2. Pri uplatňovaní zásad bodu 1 zmluvné strany: a) nezavedú ustanovenia o delení nákladu v budúcich dvojstranných dohodách s tretími krajinami, iné ako ustanovenia za mimoriadnych okolností, keď by špecializovaná prepravná spoločnosť jednej alebo druhej zmluvnej strany tejto dohody inak nemala reálnu príležitosť uchádzať sa o obchod v danej tretej krajine a z danej tretej krajiny; b) zakážu úpravy o delení nákladu v budúcich dvojstranných dohodách týkajúcich sa sypkého a tekutého tovaru; c) po nadobudnutí platnosti tejto dohody zrušia všetky jednostranné opatrenia, administratívne, technické a ostatné prekážky, ktoré by mohli mať obmedzujúci alebo diskriminačný účinok na voľné poskytovanie služieb v medzinárodnej námornej doprave. 3. S cieľom zabezpečiť koordinovaný rozvoj a postupnú liberalizáciu dopravy medzi zmluvnými stranami, upravenú podľa ich vzájomných obchodných potrieb, podmienky vzájomného prístupu na trhy s leteckou dopravou a vnútrozemskou dopravou sa stanovia v osobitných dopravných dohodách, o ktorých zmluvné strany budú medzi sebou rokovať a ktoré uzavrú po nadobudnutí platnosti tejto dohody. 4. Pred uzavretím dohôd uvedených v odseku 3 zmluvné strany neprijmú žiadne opatrenia ani kroky, ktoré sú väčšmi obmedzujúce alebo diskriminujúce v porovnaní so situáciou existujúcou v deň predchádzajúci dňu nadobudnutia platnosti tejto dohody. 5. Počas prechodného obdobia Rumunsko postupne prispôsobí svoje právne predpisy vrátane správnych, technických a ostatných predpisov právnym predpisom Spoločenstva práve platným v oblasti leteckej a vnútrozemskej dopravy to takej miery, do akej to poslúži cieľom liberalizácie a vzájomnému prístupu na trhy zmluvných strán a uľahčí pohyb cestujúcich a tovaru. 6. Asociačná rada v súlade so spoločným vývojom pri dosahovaní cieľov tejto kapitoly preskúma spôsoby vytvárania podmienok potrebných na zlepšenie slobody poskytovať služby leteckej a vnútrozemskej dopravy. Článok 58 Ustanovenia článku 54 sa uplatňujú na záležitosti, na ktoré sa vzťahuje táto kapitola. KAPITOLA IV Všeobecné ustanovenia Článok 59 1. Na účely hlavy IV tejto dohody žiadne ustanovenie tejto dohody nebráni zmluvným stranám, aby uplatňovali svoje právne a správne predpisy, ktoré sa týkajú vstupu a pobytu, práce, pracovných podmienok a usadzovania fyzických osôb a poskytovania služieb, ak ich neuplatňujú spôsobom obmedzujúcim alebo oslabujúcim výhody, ktoré ktorákoľvek zmluvná strana získava na základe určitého ustanovenia tejto dohody. Uvedeným ustanovením nie je dotknuté uplatňovanie článku 54. 2. Ustanovenia kapitoly II, III a IV hlavy IV sa upravia rozhodnutím asociačnej rady vzhľadom na výsledok rokovaní o službách, ktoré sa konajú v rámci Uruguajského kola, a najmä tak, aby sa zabezpečilo, že podľa ktoréhokoľvek ustanovenia tejto dohody jedna zmluvná strana priznáva druhej zmluvnej strane zaobchádzanie, ktoré nie je menej priaznivé, než aké poskytuje podľa ustanovení budúcej Všeobecnej dohody o obchode a službách (GATS). 3. Vylúčenie spoločností a štátnych príslušníkov Spoločenstva usadených v Rumunsku v súlade s ustanoveniami kapitoly II hlavy IV z udeľovania verejnej pomoci, ktoré Rumunsko poskytuje v oblastiach služieb verejného vzdelávania, zdravotníctva, sociálnych a kultúrnych služieb, sa počas trvania prechodného obdobia uvedeného v článku 7 pokladá za zlučiteľné s ustanoveniami hlavy IV a pravidlami hospodárskej súťaže uvedenými v hlave V. HLAVA V PLATBY, KAPITÁL, HOSPODÁRSKA SÚŤAŽ A OSTATNÉ HOSPODÁRSKE USTANOVENIA, APROXIMÁCIA PRÁVNYCH PREDPISOV KAPITOLA I Bežné platby a pohyb kapitálu Článok 60 Zmluvné strany sa zaväzujú, že vo voľne zameniteľnej mene povolia ľubovoľné platby na bežný účet platobnej bilancie do takej miery, do akej sa takéto platobné transakcie týkajú pohybu tovaru, služieb alebo osôb medzi zmluvnými stranami, liberalizovaného podľa tejto dohody. Článok 61 1. So zreteľom na transakcie na kapitálovom účte platobnej bilancie po nadobudnutí platnosti tejto dohody členské štáty, resp. Rumunsko, zabezpečia voľný pohyb kapitálu týkajúceho sa priamych investícií spoločností vytvorených v súlade s právnymi predpismi hostiteľskej krajiny a investícií v súlade s ustanoveniami kapitoly II hlavy IV a likvidácie alebo repatriácie týchto investícii a akýchkoľvek z nich pochádzajúcich ziskov. 2. Bez ohľadu na vyššie uvedené ustanovenie takýto voľný pohyb, likvidácia a repatriácia sa zabezpečia do konca prvej fázy uvedenej v článku 7 pre všetky investície spojené s usadením štátnych príslušníkov Spoločenstva v Rumunsku ako samostatne zárobkovo činných osôb podľa kapitoly II hlavy IV. 3. Bez toho, aby bol dotknutý odsek 1, členské štáty odo dňa nadobudnutia platnosti tejto dohody a Rumunsko do konca piateho roka po nadobudnutí platnosti tejto dohody nebudú zavádzať žiadne nové devízové obmedzenia pre pohyb kapitálu a bežných platieb spojených s pohybom kapitálu medzi obyvateľmi Spoločenstva a Rumunska a existujúce obmedzenia nesprísnia. 4. Zmluvné strany navzájom konzultujú s cieľom uľahčiť pohyb kapitálu medzi Spoločenstvom a Rumunskom, aby sa podporovali ciele tejto dohody. Článok 62 1. Počas prvých piatich rokov po nadobudnutí platnosti tejto dohody zmluvné strany prijmú opatrenia potrebné na umožnenie tvorby potrebných podmienok ďalšieho postupného uplatňovania pravidiel Spoločenstva pre voľný pohyb kapitálu. 2. Do konca piateho roka po nadobudnutí platnosti tejto dohody asociačná rada preskúma spôsoby, ktoré umožňujú, aby sa pravidlá Spoločenstva o pohybe kapitálu uplatňovali v plnom rozsahu. Článok 63 Vzhľadom na ustanovenia tejto kapitoly a bez ohľadu na ustanovenia článku 65, až kým sa nezavedie úplná konvertibilita rumunskej meny v zmysle článku VIII Medzinárodného menového fondu, Rumunsko môže vo výnimočných prípadoch uplatňovať výmenné obmedzenia spojené s udeľovaním alebo preberaním krátkodobých a strednodobých úverov do rozsahu, že takéto obmedzenia sú uplatnené na Rumunsko na udeľovanie takýchto úverov a sú povolené podľa rumunského štatútu podľa Medzinárodného menového fondu. Rumunsko uplatňuje tieto obmedzenia nediskriminačným spôsobom. Uplatňujú sa tak, aby spôsobili čo najmenšie narušenie tejto dohody. Rumunsko okamžite informuje asociačnú radu o zavedení takýchto opatrení a o všetkých ich zmenách. KAPITOLA II Hospodárska súťaž a ostatné hospodárske ustanovenia Článok 64 1. Nezlučiteľné so správnym fungovaním tejto dohody, pokiaľ môžu ovplyvniť obchod medzi Spoločenstvom a Rumunskom, sú tieto prípady: i) všetky dohody medzi podnikmi, rozhodnutia združení podnikov a konanie dohodnuté medzi podnikmi, ktorých cieľom alebo účinkom je znemožniť, obmedziť alebo narušiť hospodársku súťaž; ii) zneužívanie dominantného postavenia jedným alebo viacerými podnikmi na území Spoločenstva alebo Rumunska ako celku alebo na podstatnej časti územia; iii) akákoľvek verejná pomoc, ktorá narušuje hospodársku súťaž alebo hrozí, že túto súťaž naruší v dôsledku zvýhodňovania niektorých podnikov alebo výroby určitého tovaru. 2. Akékoľvek postupy, ktoré sú v rozpore s týmto článkom, sa posudzujú na základe kritérií vyplývajúcich z uplatňovania pravidiel článkov 85, 86 a 92 Zmluvy o založení Európskeho spoločenstva. 3. Do troch rokov po nadobudnutí platnosti tejto dohody asociačná rada prijme potrebné pravidlá na vykonávanie odsekov 1 a 2. 4. a) Na účely uplatňovania ustanovení odseku 1 bodu iii) zmluvné strany potvrdzujú, že počas prvých piatich rokov od nadobudnutia platnosti tejto dohody sa akákoľvek verejná pomoc poskytnutá Rumunsku bude posudzovať so zreteľom na skutočnosť, že Rumunsko sa pokladá za oblasť rovnocennú s oblasťami Spoločenstva opísanými v článku 92 ods. 3 písm. a) Zmluvy o založení Európskeho spoločenstva. Asociačná rada rozhodne so zreteľom na situáciu v Rumunsku, či by sa toto obdobie nemalo predĺžiť na ďalšie obdobie piatich rokov. b) Obidve zmluvné strany zabezpečia priehľadnosť v oblasti verejnej pomoci okrem iného predkladaním ročných správ druhej zmluvnej strane o celkovej čiastke a rozdelení poskytnutej pomoci. Na žiadosť jednej zmluvnej strany druhá zmluvná strana poskytne informácie o jednotlivých zvláštnych prípadoch verejnej pomoci. 5. Pokiaľ ide o výrobky uvedené v kapitolách II a III hlavy III: - ustanovenia odseku 1 bodu iii) sa neuplatňujú, - akékoľvek postupy v rozpore s odsekom 1 bodom i) by sa mali posudzovať podľa kritérií stanovených Spoločenstvom na základe článkov 42 a 43 Zmluvy o založení Európskeho spoločenstva, najmä podľa kritérií stanovených nariadením Rady č. 26/1962. 6. Ak Spoločenstvo alebo Rumunsko usúdi, že určité postupy sú nezlučiteľné s podmienkami odseku 1 a: - neriešia sa primerane v rámci vykonávacích pravidiel uvedených v odseku 3 alebo - pri neexistencii takýchto pravidiel a ak takéto postupy spôsobujú, alebo hrozia, že spôsobia, vážnu ujmu záujmom druhej zmluvnej strany alebo podstatnú škodu jej domácemu hospodárskemu odvetviu vrátane odvetvia poskytovania služieb, môže prijať príslušné opatrenia po konzultáciách s asociačnou radou alebo po 30 pracovných dňoch nasledujúcich po požiadaní o takéto konzultácie. V prípade postupov nezlučiteľných s odsekom 1 bodom iii) tohto článku môžu byť takéto opatrenia, ak sa na ne vzťahuje Všeobecná dohoda o clách a obchode, prijaté iba v súlade s postupmi a za podmienok stanovených vo Všeobecnej dohode o clách a obchode a všetkými ďalšími dokumentmi dojednanými pod jej záštitou, ktoré sú uplatniteľné medzi zmluvnými stranami. 7. Bez ohľadu na všetky ustanovenia v opačnom zmysle, prijaté v súlade s odsekom 3, zmluvné strany si vymieňajú informácie s ohľadom na obmedzenia vynútené požiadavkami služobného a obchodného tajomstva. 8. Tento článok sa neuplatňuje na výrobky, na ktoré sa vzťahuje Zmluva o založení Európskeho spoločenstva uhlia a ocele a ktoré sú predmetom protokolu 2. Článok 65 1. Zmluvné strany vynaložia všetko úsilie, aby sa vyhli zavedeniu obmedzujúcich opatrení, vrátane opatrení vzťahujúcich sa na dovoz, na účely platobnej bilancie. V prípade ich zavedenia zmluvná strana, ktorá ich zaviedla, predloží druhej zmluvnej strane časový plán ich odstránenia. 2. Ak sa jeden alebo viacero členských štátov, alebo Rumunsko nachádza vo vážnych ťažkostiach platobnej bilancie alebo pod ich bezprostrednou hrozbou, Spoločenstvo, prípadne Rumunsko, podľa povahy prípadu, môže v súlade s podmienkami stanovenými podľa Všeobecnej dohody o clách a obchode prijať obmedzujúce opatrenia vrátane opatrení týkajúcich sa dovozu, ktoré majú obmedzené trvanie a nesmú presahovať rámec nevyhnutný na nápravu platobnej bilancie. Spoločenstvo, prípadne Rumunsko, podľa povahy prípadu, okamžite o nich informuje druhú zmluvnú stranu. 3. Na prevody súvisiace s investíciami, najmä s repatriáciou čiastok investovaných alebo opätovne investovaných, a na výnosy z nich plynúce sa neuplatňujú žiadne obmedzujúce opatrenia. Článok 66 Pokiaľ ide o verejné podniky a podniky, ktorým boli poskytnuté osobitné alebo výhradné práva, asociačná rada zabezpečí, aby sa začínajúc tretím rokom odo dňa nadobudnutia platnosti tejto dohody uplatňovali pri používaní tejto dohody zásady Zmluvy o založení Európskeho hospodárskeho spoločenstva, najmä článok 90, a zásady záverečného dokumentu bonnského zasadnutia Konferencie o bezpečnosti a spolupráci v Európe z apríla 1990 (najmä sloboda rozhodovania podnikateľov). Článok 67 1. Rumunsko je povinné naďalej zlepšovať ochranu práv duševného, priemyselného a obchodného vlastníctva, aby do konca piateho roku po nadobudnutí platnosti tejto dohody zabezpečilo úroveň ochrany podobnú úrovni, ktorá existuje v Spoločenstve, vrátane porovnateľných prostriedkov vynucovania takýchto práv. 2. Rumunsko do toho istého času požiada o pristúpenie k Mníchovskému dohovoru o udeľovaní európskych patentov z 5. októbra 1973. Rumunsko tiež pristúpi k ostatným mnohostranným dohovorom o právach duševného, priemyselného a komerčného vlastníctva (uvedené v odseku 1 prílohy XIX), ktorých sú členské štáty zmluvnými stranami alebo ktoré členské štáty v skutočnosti uplatňujú. 3. Po nadobudnutí platnosti tejto dohody Rumunsko poskytne nie menej priaznivé zaobchádzanie ako zaobchádzanie poskytnuté akejkoľvek tretej krajine podľa ktorejkoľvek dvojstrannej dohody. Článok 68 1. Zmluvné strany považujú otvorenie verejných ponukových konaní na základe zásad nediskriminovania a vzájomnosti, najmä v kontexte Všeobecnej dohody o clách a obchode, za želateľný cieľ. 2. Rumunským spoločnostiam sa v zmysle článku 49 po nadobudnutí platnosti tejto dohody poskytne prístup k postupom zadávania verejných objednávok v Spoločenstve podľa pravidiel Spoločenstva o obstarávaní za nie menej priaznivých podmienok, ako sa poskytujú spoločnostiam Spoločenstva. Spoločnostiam Spoločenstva vymedzeným v článku 49 tejto dohody sa najneskôr do konca prechodného obdobia uvedeného v článku 7 poskytne prístup k udeľovaniu verejných objednávok v Rumunsku na základe nie menej priaznivého zaobchádzania, ako je zaobchádzanie, ktoré sa poskytuje rumunským spoločnostiam. Spoločnosti Spoločenstva usadené v Rumunsku podľa ustanovení kapitoly II hlavy IV vo forme dcérskych spoločností v zmysle článku 45 a vo formách opísaných v článku 55 majú po nadobudnutí platnosti tejto dohody prístup k postupom udeľovania zmlúv za nie menej priaznivých podmienok, ako sú podmienky udelené rumunským spoločnostiam. Spoločnostiam Spoločenstva usadeným v Rumunsku vo forme pobočiek a zastúpení v zmysle článku 45 sa poskytne také zaobchádzanie najneskôr do konca prechodného obdobia uvedeného v článku 7. Asociačná rada pravidelne skúma, či má Rumunsko možnosť poskytnúť prístup k postupom na zadávanie verejných objednávok v Rumunsku všetkým spoločnostiam Spoločenstva pred ukončením prechodného obdobia. 3. Pokiaľ ide o usadzovanie, činnosť a poskytovanie služieb medzi Spoločenstvom a Rumunskom, rovnako ako zamestnávanie a pohyb pracovných síl v súvislosti s vykonávaním verejných objednávok, platia ustanovenia článkov 38 až 59. KAPITOLA III Aproximácia právnych predpisov Článok 69 Zmluvné strany uznávajú, že dôležitou podmienkou integrácie rumunského hospodárstva do Spoločenstva je aproximácia existujúcich a budúcich rumunských právnych predpisov s právnymi predpismi Spoločenstva. Rumunsko vynaloží úsilie, aby zabezpečilo, že jeho právne predpisy sa postupne stanú zlučiteľnými s právnymi predpismi Spoločenstva. Článok 70 Aproximácia právnych predpisov sa týka najmä týchto oblasti: colné právo, právo obchodných spoločností, bankové právo, účtovníctvo a dane spoločností, duševné vlastníctvo, ochrana pracovníkov na pracovisku, sociálne zabezpečenie, finančné služby, pravidlá hospodárskej súťaže, ochrana zdravia a života ľudí, zvierat a rastlín, ochrana spotrebiteľa, nepriame dane, technické predpisy a normy, právne a správne predpisy pre oblasť jadrovej energie, doprava a životné prostredie. Článok 71 Spoločenstvo poskytne Rumunsku technickú pomoc pri vykonávaní týchto opatrení, ktorá okrem iného môže zahŕňať: - výmenu odborníkov, - včasné poskytovanie informácií najmä o príslušných právnych predpisoch, - organizovanie seminárov, - odbornú prípravu, - pomoc pri prekladoch právnych predpisov Spoločenstva v príslušných odvetviach. HLAVA VI HOSPODÁRSKA SPOLUPRÁCA Článok 72 1. Spoločenstvo a Rumunsko zavedú hospodársku spoluprácu zameranú na podporovanie rozvoja a rastu potenciálu Rumunska. Takáto spolupráca posilní existujúce hospodárske vzťahy na čo najširšom základe v prospech obidvoch zmluvných strán. 2. Politiky a ostatné opatrenia sa navrhnú tak, aby viedli k hospodárskemu a sociálnemu rozvoju Rumunska, a budú sa riadiť zásadami udržateľného rozvoja. Tieto politiky by mali zabezpečiť, aby od začiatku boli úplne zapracované aj environmentálne hľadiská ochrany životného prostredia a aby boli prepojené s požiadavkami harmonického sociálneho rozvoja. 3. Na tento účel by sa spolupráca mala zamerať najmä na politiky a opatrenia týkajúce sa priemyslu vrátane ťažobného odvetvia, investícií, poľnohospodárstva, energetiky, dopravy, regionálneho rozvoja a cestovného ruchu. 4. Osobitnú pozornosť je potrebné venovať opatreniam zameraným na posilnenie spolupráce medzi krajinami strednej a východnej Európy s cieľom harmonického rozvoja tohto regiónu. Článok 73 Priemyselná spolupráca 1. Spolupráca sa zameria na podporovanie, najmä na: - priemyselnú spoluprácu medzi ekonomickými subjektmi obidvoch zmluvných strán najmä s cieľom posilnenia súkromného sektora, - účasť Spoločenstva na úsilí Rumunska o modernizáciu a reštrukturalizáciu jeho priemyslu tak vo verejnom, ako aj v súkromnom sektore, čo umožní prechod od centrálne plánovaného hospodárstva k trhovému hospodárstvu za podmienok, ktoré zabezpečia ochranu životného prostredia, - reštrukturalizáciu jednotlivých odvetví, - zakladanie nových podnikov v oblastiach s rastovým potenciálom, - prevod technológií a know-how. 2. Iniciatívy priemyselnej spolupráce zohľadňujú priority, ktoré Rumunsko stanoví. Tieto iniciatívy by sa mali usilovať najmä o vytvorenie vhodného rámca pre podniky, zlepšenie know-how v oblasti riadenia a o podporovanie priehľadnosti v oblasti trhov a podmienok pre podniky, a podľa potreby zahŕňajú technickú pomoc. Článok 74 Podpora a ochrana investícií 1. Spolupráca sa zameria na vytvorenie priaznivého prostredia pre domáce aj zahraničné súkromné investície, ktoré sú podstatné pre hospodársku a priemyselnú reštrukturalizáciu Rumunska. 2. Ciele spolupráce sú tieto: - pre Rumunsko vytvoriť a zlepšiť právny rámec, ktorý podporuje a ochraňuje investície, - uzavrieť dohody medzi členskými štátmi a Rumunskom na podporu a ochranu investícií, - vykonať vhodné dojednania na prevod kapitálu, - zabezpečiť lepšiu ochranu investícií, - pokračovať v deregulácii a zlepšiť hospodársku infraštruktúru, - vzájomne si vymieňať informácie o investičných príležitostiach vo forme obchodných veľtrhov, výstav, obchodných týždňov a iných podujatí. Článok 75 Poľnohospodárske a priemyselné normy a posudzovanie zhody 1. Zmluvné strany spolupracujú s cieľom zmenšiť rozdiely v oblasti normalizácie a postupov posudzovania zhody. 2. Na tento účel sa spolupráca usiluje najmä: - podporovať používanie technických predpisov Spoločenstva a európskych noriem týkajúcich sa kvality priemyselných a poľnohospodárskych výrobkov a potravín Rumunskom, - podporovať používanie technických predpisov Spoločenstva a európskych noriem a postupov posudzovania zhody, - v prípade vhodnosti uzatvárať dohody o vzájomnom uznávaní v týchto oblastiach, - podporovať aktívnu a pravidelnú účasť Rumunska na práci špecializovaných organizácií (CEN, Cenelec, ETSI, EOTC). 3. Spoločenstvo poskytne Rumunsku v prípade potreby technickú pomoc. Článok 76 Spolupráca v oblasti vedy a technológií 1. Zmluvné strany podporujú spoluprácu v oblasti výskumu a technického rozvoja. Osobitnú pozornosť venujú najmä týmto činnostiam: - výmena vedeckých a technických informácií vrátane informácií o ich politike v oblasti vedy a techniky a ich činnosti v tejto oblasti, - organizácia spoločných vedeckých stretnutí (seminárov, pracovných stretnutí), - spoločné vedecko-výskumné činnosti zamerané na podporu vedeckého pokroku a odovzdávanie technológie a know-how, - odborná príprava a programy mobility pre výskumných pracovníkov a odborníkov obidvoch zmluvných strán, - rozvoj prostredia priaznivého pre výskum a uplatňovanie nových technológií a dostatočná ochrana duševného vlastníctva výsledkov výskumu, - účasť Rumunska na programoch Spoločenstva v súlade s odsekom 3. V prípade potreby sa poskytne technická pomoc. 2. Asociačná rada stanoví vhodné postupy na rozvíjanie tejto spolupráce. 3. Spolupráca podľa rámcového programu Spoločenstva v oblasti výskumu a vývoja technológií sa vykonáva podľa osobitných dojednaní, o ktorých sa má rokovať a ktoré sa majú uzatvoriť v súlade s právnymi postupmi obidvoch zmluvných strán. Článok 77 Vzdelávanie a odborná príprava 1. Zmluvné strany spolupracujú s cieľom zvyšovať úroveň všeobecného vzdelania a odbornej kvalifikácie v Rumunsku vo verejnom aj súkromnom sektore, pričom sa zohľadňujú priority Rumunska. Vytvoria sa inštitucionálne rámce a plány spolupráce (začínajúc Európskou nadáciou pre odbornú prípravu, po jej založení, a programom Tempus). V tomto kontexte sa môže uvažovať aj o účasti Rumunska na ostatných programoch Spoločenstva. 2. Spolupráca sa sústredí najmä na tieto oblasti: - reforma vzdelávania a systému odbornej prípravy v Rumunsku, - počiatočná odborná príprava, príprava popri zamestnaní a rekvalifikácia vrátane prípravy vedúcich pracovníkov vo verejnom a súkromnom sektore a vyšších štátnych úradníkov najmä v uprednostňovaných oblastiach, ktoré sa majú definovať, - spolupráca medzi univerzitami, spolupráca medzi univerzitami a podnikmi, mobilita učiteľov, študentov, správcov a mládeže, - podporovanie vyučovania v oblasti európskych štúdií v rámci vhodných inštitúcií, - vzájomné uznávanie dĺžky štúdia a diplomov, - vyučovanie jazykov Spoločenstva, - odborná príprava prekladateľov a tlmočníkov, podpora používania jazykových noriem Spoločenstva a jeho terminológie a rozvoj vhodnej infraštruktúry na preklady z rumunčiny do jazykov Spoločenstva, - rozvoj diaľkového vzdelávania a nových technológií odbornej prípravy, - udeľovanie štipendií, - poskytovanie materiálov a vybavenia pre odbornú prípravu. Na podporu integrácie Rumunska na úroveň vzdelávacích a výskumných inštitúcií Spoločenstva, ako je uvedené v článku 76, Spoločenstvo prijme primerané opatrenia na uľahčenie účasti Rumunska na činnostiach týchto inštitúcií, rovnako ako založenie pobočiek týchto inštitúcií v Rumunsku. Ciele uvedených zariadení by sa mali zamerať na vzdelávanie, odborníkov, vedcov a verejných pracovníkov, ktorí sa zúčastnia na procese európskej integrácie a spolupráce s inštitúciami Spoločenstva. Článok 78 Poľnohospodárstvo a agropriemysel 1. Cieľom spolupráce v tejto oblasti je modernizácia, reštrukturalizácia a privatizácia poľnohospodárstva a agropriemyslu v Rumunsku. Usiluje sa najmä o: - rozvoj súkromných fariem a distribučných sietí, metód skladovania, uvádzania na trh, riadenia atď., - modernizáciu infraštruktúry vidieka (doprava, zásobovanie vodou, telekomunikácie), - zlepšenie plánovania využívania poľnohospodárskej pôdy vrátane plánovania výstavby a urbanistického plánovania, - zlepšenie produktivity, kvality a efektívnosti s použitím vhodných metód a výrobkov; zabezpečenie odbornej prípravy a sledovania v oblasti používania neznečisťujúcich metód spojených so vstupmi, - podporu vzájomnej previazanosti v poľnohospodárstve, - podporu výmeny know-how najmä medzi súkromnými sektormi v Spoločenstve a v Rumunsku, - rozvoj a modernizáciu spracovateľských firiem a ich marketingových techník, - rozvoj spolupráce pri ochrane zdravia zvierat, neškodnosti potravín (vrátane ionizácie) a zdravia rastlín s cieľom dosiahnuť postupnú harmonizáciu s normami Spoločenstva prostredníctvom pomoci pri odbornej príprave a organizovaní kontrol, - vytvorenie a podporu účinnej spolupráce v oblasti poľnohospodárskych informačných systémov, - rozvoj a podporu účinnej spolupráce v oblasti systémov kontroly kvality zlučiteľných s modelmi tejto kontroly v Spoločenstve, - výmenu informácií v súvislosti s poľnohospodárskou politikou a politikou tvorby právnych predpisov, - poskytovanie technickej pomoci a prevod know-how v prospech Rumunska so zreteľom na systém dodávok mlieka do škôl. 2. Na tieto účely poskytne Spoločenstvo podľa potreby technickú pomoc. Článok 79 Energetika 1. Zmluvné strany v rámci zásad trhového hospodárstva a Európskej energetickej charty spolupracujú na postupnej integrácii trhov s energiou v Európe. 2. Spolupráca okrem iného zahŕňa technickú pomoc podľa potreby v týchto oblastiach: - formulácia a plánovanie energetickej politiky, - riadenie a odborná príprava pre odvetvie energetiky, - podpora šetrenia energie a energetickej účinnosti, - rozvoj energetických zdrojov, - zlepšenie distribúcie a zlepšenie a diverzifikácia dodávok, - vplyv výroby a spotreby energie na životné prostredie, - odvetvie jadrovej energetiky, - väčšia miera otvorenia trhu s energiou vrátane uľahčenia tranzitu plynu a elektrickej energie, - odvetvia elektrickej energie a plynu vrátane posúdenia možnosti prepojenia distribučných sietí, - modernizácia energetických infraštruktúr, - formulácia rámcových podmienok spolupráce medzi podnikmi v tomto odvetví, ktorá by mohla zahŕňať aj podporovanie spoločných podnikov, - prevod technológie a know-how, čo môže vo vhodných prípadoch zahŕňať podporu a komercializáciu účinných energetických technológií. Článok 80 Spolupráca v jadrovom odvetví 1. Cieľom spolupráce je zaistiť bezpečnejšie využívanie jadrovej energie. 2. Spolupráca sa vzťahuje najmä na tieto oblasti: - priemyselné opatrenia na zaistenie prevádzkovej bezpečnosti rumunských jadrových elektrární, - skvalitnenie odbornej prípravy vedúcich pracovníkov a ostatného personálu jadrových elektrární, - modernizácia právnych a správnych predpisov Rumunska týkajúcich sa jadrovej bezpečnosti a posilnenie dozorných orgánov a ich prostriedkov, - jadrová bezpečnosť, pripravenosť na mimoriadne jadrové udalosti a ich riadenie, - ochrana pred žiarením vrátane sledovania žiarenia emitovaného do životného prostredia, - problémy s palivovým cyklom a ochrana jadrových materiálov, - zaobchádzanie s rádioaktívnym odpadom, - vyradenie z prevádzky a rozobratie jadrových zariadení, - dekontaminácia. 3. Spolupráca bude zahŕňať výmenu informácií a skúseností a činnosť v oblasti výskumu a vývoja v súlade s článkom 76. Článok 81 Životné prostredie 1. Zmluvné strany rozvíjajú a posilňujú spoluprácu v oblasti životného prostredia a zdravia ľudí, ktorú pokladajú sa prvoradú. 2. Spolupráca sa zameriava na boj proti zhoršovaniu kvality životného prostredia a zahŕňa najmä tieto oblasti: - účinné sledovanie úrovní znečistenia; informačné systémy o stave životného prostredia, - boj proti miestnemu, regionálnemu a cezhraničnému znečisťovaniu ovzdušia a vôd, - ekologická obnova, - udržateľná, účelná a environmentálne účinná výroba a využívanie energie; bezpečnosť priemyselných závodov, - klasifikácia chemických látok a bezpečné zaobchádzanie s nimi, - kvalita vôd, najmä cezhraničných vodných tokov (Dunaj, Čierne more), - znižovanie produkcie odpadu, jeho recyklácia a bezpečná likvidácia, vykonávanie Bazilejského dohovoru, - vplyv poľnohospodárstva na životné prostredie, erózia pôdy a chemické znečisťovanie, - ochrana lesov, - zachovanie biodiverzity, - územné plánovanie vrátane výstavby a urbanistického plánovania, - využívanie hospodárskych a fiškálnych nástrojov, - zmeny globálnej klímy, - environmentálna výchova a povedomie. 3. Spolupráca sa uskutočňuje najmä prostredníctvom: - výmeny informácií a odborníkov vrátane informácií a odborníkov, ktorí sa zaoberajú prenosom čistých technológií a bezpečného a environmentálne šetrného využitia biotechnológií, - programov odbornej prípravy, - spoločných výskumných činností, - aproximácie právnych predpisov (normy Spoločenstva), - spolupráce na regionálnej úrovni (vrátane spolupráce v rámci Európskej agentúry pre životné prostredie po jej založení Spoločenstvom) a na medzinárodnej úrovni, - vypracovania stratégií, najmä pokiaľ ide o globálne a klimatické otázky, - štúdie o vplyve na životné prostredie. Článok 82 Vodné hospodárstvo Zmluvné strany rozvíjajú spoluprácu v rôznych oblastiach vodného hospodárstva s osobitným zreteľom na tieto oblasti: - využívanie vôd cezhraničných rozvodí a cezhraničných riek a jazier šetrné k životnému prostrediu, - harmonizácia predpisov týkajúcich sa vodného hospodárstva a spôsobov technického regulovania vôd (smernice, limity, normy, normatívy, logistika), - modernizácia výskumu a vývoja a vedeckého základu vodného hospodárstva. Článok 83 Doprava 1. Zmluvné strany rozvíjajú a posilňujú svoju spoluprácu, aby sa Rumunsku umožnilo: - reštrukturalizovať a modernizovať dopravu, - zlepšiť pohyb cestujúcich a tovaru a prístup k dopravnému trhu odstraňovaním administratívnych, technických a iných prekážok, - uľahčiť Spoločenstvu tranzitnú prepravu cez Rumunsko pre cestnú, železničnú, vnútrozemskú vodnú a kombinovanú dopravu, - dosiahnuť prevádzkové normy, ktoré sú porovnateľné s normami v Spoločenstve. 2. Spolupráca zahŕňa najmä tieto oblasti: - ekonomické, právne a technické programy odbornej prípravy, - poskytovanie technickej pomoci a poradenstva a výmena informácií, - zabezpečenie prostriedkov na rozvoj dopravnej infraštruktúry v Rumunsku. 3. Spolupráca zahŕňa tieto prioritné oblasti: - výstavba a modernizácia cestnej dopravy vrátane postupného uľahčovania podmienok tranzitnej dopravy, - riadenie železníc a letísk vrátane spolupráce medzi príslušnými vnútroštátnymi orgánmi, - modernizácia infraštruktúry ciest, riečnych dopravných ciest, železníc, prístavov a letísk na hlavných trasách spoločného záujmu a celoeurópskeho prepojenia, - územné plánovanie vrátane výstavby a urbanistického plánovania súvisiaceho s dopravou, - modernizácia technického vybavenia, aby spĺňalo normy Spoločenstva, najmä v oblasti cestnej a železničnej dopravy, multimodálnej dopravy a prekladania, - vytvorenie dôsledných dopravných politík zlučiteľných s politikami platnými v Spoločenstve, - podpora spoločných technologických a výskumných programov v súlade s článkom 76. Článok 84 Telekomunikácie, poštové služby a rozhlasové a televízne vysielanie 1. Zmluvné strany rozširujú a posilňujú spoluprácu v tejto oblasti a na tento účel podnecujú najmä tieto činnosti: - výmenu informácií o politikách týkajúcich sa oblastí telekomunikácií, poštových služieb a rozhlasového a televízneho vysielania, - výmenu technických a ostatných informácií a organizovanie seminárov, odborných stretnutí a konferencií pre odborníkov z obidvoch zmluvných strán, - organizovanie odbornej prípravy a poradenskej činnosti, - uskutočňovanie prevodu technológií, - vykonávanie spoločných projektov vhodnými subjektmi z obidvoch zmluvných strán, - podporovanie európskych noriem, systémov osvedčovania a regulačných prístupov, - podporovanie nových komunikačných zariadení, služieb a inštalácií najmä s komerčným uplatnením. 2. Tieto činnosti sa zamerajú na tieto prioritné oblasti: - modernizáciu rumunských telekomunikačných sietí a integráciu Rumunska do európskych a svetových sietí, - spoluprácu v rámci štruktúr pre európsku normalizáciu, - integrovanie transeurópskych systémov; právne a regulačné aspekty telekomunikácií, - riadenie telekomunikácií, poštových služieb a televízneho a rozhlasového vysielania v novom hospodárskom prostredí; organizačné štruktúry, stratégia a plánovanie, zásady nákupu, - územné plánovanie vrátane výstavby a urbanistického plánovania, - modernizáciu rumunských poštových služieb a služieb televízneho a rozhlasového vysielania vrátane právnych a regulačných hľadísk. Článok 85 Bankovníctvo, poisťovníctvo, ostatné finančné služby a spolupráca pri auditoch 1. Zmluvné strany spolupracujú s cieľom vytvoriť a rozvíjať vhodný rámec na podporu odvetví bankovníctva, poisťovníctva a finančných služieb v Rumunsku. a) Spolupráca sa zameriava na tieto oblasti: - prijatie systému účtovníctva zlučiteľného s európskymi normami, - posilnenie a reštrukturalizácia systémov bankovníctva a finančníctva, - zlepšenie sledovania a regulovania bankových a finančných služieb, - prípravu terminologických slovníkov, - výmenu informácií o platných alebo pripravovaných právnych predpisoch. b) Na tento účel spolupráca zahŕňa poskytovanie technickej pomoci a odbornej prípravy. 2. Zmluvné strany spolupracujú s cieľom rozvíjať účinné systémy auditov v Rumunsku založené na štandardných metódach a postupoch Spoločenstva. Článok 86 Menová politika Spoločenstvo poskytne na požiadanie rumunských orgánov technickú pomoc určenú na podporu úsilia Rumunska o zavedenie plnej konvertibility rumunskej meny leu a postupnú aproximáciu jeho politík s politikou Európskeho menového systému. Takáto spolupráca zahŕňa neformálnu výmenu informácií o zásadách a fungovaní Európskeho menového systému. Článok 87 Pranie špinavých peňazí 1. Zmluvné strany vypracujú rámec na spoluprácu s cieľom znemožniť používanie ich finančných systémov na pranie príjmov pochádzajúcich z trestných činností vo všeobecnosti, a najmä trestných činov súvisiacich s drogami. 2. Spolupráca v tejto oblasti zahŕňa administratívnu a technickú pomoc s cieľom vypracovať vhodné normy zamerané proti praniu špinavých peňazí, ktoré sú rovnocenné s normami, ktoré už v tejto oblasti prijalo Spoločenstvo a medzinárodné fóra, najmä Finančná akčná skupina (FATF). Článok 88 Regionálny rozvoj 1. Zmluvné strany posilňujú vzájomnú spoluprácu v oblasti regionálneho rozvoja a územného plánovania. 2. Na tento účel sa môžu prijať ktorékoľvek z týchto opatrení: - výmena informácií medzi vnútroštátnymi, regionálnymi alebo miestnymi orgánmi o regionálnej politike a politike územného plánovania a vo vhodných prípadoch poskytovanie pomoci Rumunsku pri vytváraní takýchto politík, - spoločné činnosti regionálnych a miestnych orgánov v oblasti hospodárskeho rozvoja, - výmenné návštevy na preskúmanie možností spolupráce a pomoci, - výmeny zamestnancov štátnej správy alebo odborníkov, - poskytovanie technickej pomoci s osobitným dôrazom na rozvoj znevýhodnených oblastí, - vytváranie programov na výmenu informácií a skúseností aj prostredníctvom seminárov. Článok 89 Spolupráca v sociálnej oblasti 1. V oblasti zdravia a ochrany zdravia zmluvné strany rozvíjajú vzájomnú spoluprácu s cieľom zlepšiť úroveň ochrany zdravia a bezpečnosti pracovníkov, pričom sa ako referenčná úroveň ochrany použije úroveň ochrany v Spoločenstve. Spolupráca zahŕňa najmä tieto oblasti: - poskytovanie technickej pomoci, - výmenu odborníkov, - spoluprácu medzi firmami, - informačnú a školiacu činnosť, - spoluprácu v oblasti verejného zdravia. 2. V oblasti zamestnanosti sa spolupráca medzi zmluvnými stranami zameriava hlavne na tieto činnosti: - organizovanie pracovného trhu, - modernizáciu služieb zameraných na hľadanie zamestnania a poradenských profesijných služieb, - plánovanie a uskutočňovanie regionálnych reštrukturalizačných programov, - podporu miestneho rozvoja zamestnanosti. Spolupráca v tejto oblasti sa tiež uskutočňuje prostredníctvom štúdií, poskytovania služieb odborníkov, informačných služieb a odborného vzdelávania. 3. Pokiaľ ide o sociálne zabezpečenie, spolupráca medzi zmluvnými stranami sa zameria tiež na prispôsobenie rumunského systému sociálneho zabezpečenia novej hospodárskej a sociálnej situácii najmä poskytovaním služieb odborníkov, informácií a odborným vzdelávaním. Článok 90 Cestovný ruch Zmluvné strany posilnia a rozvíjajú vzájomnú spoluprácu, ktorá zahŕňa: - uľahčovanie obchodu v oblasti cestovného ruchu a podporovanie turistických výmen medzi mladými ľuďmi, - zvyšovanie toku informácií prostredníctvom medzinárodných sietí, databáz atď., - prenos know-how prostredníctvom odbornej prípravy, výmen, seminárov, - skúmanie možností spoločných akcií (cezhraničné projekty, družobné mestá atď.), - účasť Rumunska v príslušných európskych turistických organizáciách, - harmonizáciu štatistických systémov a pravidiel cestovného ruchu, - výmenu noviniek a zabezpečenie vhodnej výmeny informácií o významných otázkach vzájomného záujmu, ktoré ovplyvňujú odvetvie cestovného ruchu, - technickú pomoc na komerčný rozvoj infraštruktúry prospešnej pre oblasť cestovného ruchu. Článok 91 Malé a stredné podniky 1. Zmluvné strany sa zamerajú na rozvoj a posilnenie malých a stredných podnikov a spoluprácu medzi malými a strednými podnikmi v Spoločenstve a v Rumunsku. 2. Zmluvné strany podporujú výmenu informácií a know-how v týchto oblastiach: - zabezpečenie právnych, administratívnych, technických, daňových a finančných podmienok nevyhnutných na zakladanie a rozširovanie malých a stredných podnikov a pre cezhraničnú spoluprácu, - poskytovanie špecializovaných služieb požadovaných malými a strednými podnikmi (odborná príprava riadiacich pracovníkov, účtovníctvo, marketing, kontrola kvality atď.) a posilňovanie agentúr poskytujúcich takéto služby, - vytvorenie vhodných väzieb so subjektmi v Spoločenstve, aby sa zlepšil tok informácií pre malé a stredné podniky a podporovala cezhraničná spolupráca [napríklad sieť obchodnej spolupráce (BC-NET), centrá Euro-Info, konferencie atď.]. 3. Spolupráca zahŕňa poskytovanie technickej pomoci najmä pri vytváraní vhodnej inštitucionálnej podpory pre malé a stredné podniky na vnútroštátnej aj regionálnej úrovni, v oblasti finančných služieb, odborného vzdelávania, poradenských, technologických a marketingových služieb. Článok 92 Informácie a komunikácia 1. Spoločenstvo a Rumunsko prijmú vhodné opatrenia na podporu účinnej vzájomnej výmeny informácií. Prednosť musia mať programy zamerané na poskytovanie základných informácií o Spoločenstve širokej verejnosti a špecializovaných informácií profesijným kruhom v Rumunsku vrátane prístupu do databáz Spoločenstva, ak to bude možné. Článok 93 Ochrana spotrebiteľov 1. Zmluvné strany spolupracujú s cieľom dosiahnuť úplnú zlučiteľnosť medzi systémami ochrany spotrebiteľa v Rumunsku a v Spoločenstve. 2. Na tento účel spolupráca zahŕňa v rámci možností tieto oblasti: - výmenu informácií a odborníkov, - prístup do databáz Spoločenstva, - podujatia odbornej prípravy a technická pomoc. Článok 94 Clá 1. Cieľom spolupráce v tejto oblasti je zabezpečiť dodržiavanie všetkých ustanovení, ktoré sa majú prijať v súvislosti s obchodom a poctivým obchodom, a dosiahnuť aproximáciu rumunského colného systému a colného systému Spoločenstva a tak pomôcť uľahčiť liberalizáciu plánovanú podľa tejto dohody. 2. Spolupráca v tejto oblasti zahŕňa najmä tieto oblasti: - výmenu informácií, - zavedenie jednotného administratívneho dokumentu a kombinovanej nomenklatúry, - vzájomné prepojenie medzi tranzitnými systémami Spoločenstva a Rumunska, - zjednodušenie inšpekcií a formalít v súvislosti s prepravou tovaru, - organizovanie seminárov a zaraďovanie účastníkov školení. Technická pomoc sa poskytuje podľa potreby. 3. Bez toho, aby bola dotknutá iná forma spolupráce predpokladaná podľa tejto dohody, najmä v článku 97, vzájomná pomoc medzi správnymi orgánmi zmluvných strán v oblasti colných záležitostí sa uskutočňuje v súlade s ustanoveniami protokolu 6. Článok 95 Štatistická spolupráca 1. Cieľom spolupráce v tejto oblasti je vypracovať účinný štatistický systém na poskytovanie rýchlej a včasnej spoľahlivej štatistiky potrebnej na podporu a sledovanie procesu hospodárskej reformy a prispieť k rozvoju súkromného podnikania v Rumunsku. 2. Zmluvné strany spolupracujú najmä s cieľom: - posilniť štatistický aparát Rumunska, - zabezpečiť harmonizáciu s medzinárodnými metódami, normami a klasifikáciami (najmä metódami, normami a klasifikáciami Spoločenstva), - poskytovať údaje potrebné na zachovanie a sledovanie hospodárskej a sociálnej reformy, - poskytovať vhodné makroekonomické a mikroekonomické údaje hospodárskym subjektom v súkromnom sektore, - zaručiť dôvernosť údajov, - vymieňať štatistické informácie, - vybudovať databázy. 3. Spoločenstvo poskytuje technickú pomoc podľa potreby. Článok 96 Ekonómia 1. Spoločenstvo a Rumunsko uľahčia proces hospodárskych reforiem a integráciu prostredníctvom vzájomnej spolupráce zameranej na lepšie pochopenie základných prvkov svojich hospodárstiev a vytváraním a vykonávaním hospodárskej politiky v trhovom hospodárstve. 2. Na tento účel Spoločenstvo a Rumunsko budú: - vymieňať si informácie o makroekonomických výkonoch a výhľadoch a o stratégiách zameraných na rozvoj, - spoločne analyzovať ekonomické otázky vzájomného záujmu vrátane vytvárania rámca hospodárskej politiky a nástrojov jej uskutočňovania. - podporovať najmä prostredníctvom programu Akcia pre spoluprácu v ekonómii (Action for Cooperation in Economics – ACE) extenzívnu spoluprácu medzi ekonómami a manažérmi v Spoločenstve a v Rumunsku s cieľom urýchliť prenos know-how na účely tvorby hospodárskej politiky a umožňovať širokú distribúciu výsledkov výskumu týkajúceho sa tejto politiky. Článok 97 Drogy 1. Spolupráca v tejto oblasti je zameraná hlavne na zvýšenie účinnosti politík a opatrení na boj proti dodávaniu a nedovolenému obchodovaniu s omamnými a psychotropnými látkami a obmedzenie zneužívania takýchto látok. 2. Zmluvné strany sa dohodnú na potrebných metódach spolupráce na dosiahnutie týchto cieľov vrátane spôsobov vykonávania spoločných akcií. Ich akcie budú založené na konzultáciách a úzkej koordinácii cieľov a opatrení prijatých v oblastiach uvedených v odseku 1. 3. Spolupráca medzi zmluvnými stranami bude zahŕňať technickú a administratívnu pomoc, ktorá by sa mohla týkať týchto oblastí: - tvorby a vykonávania vnútroštátnych právnych predpisov, - vytvorenia inštitúcií a informačných centier a sociálnych a zdravotných centier, - odbornej prípravy personálu a výskumu, - predchádzania zneužívaniu prekurzorov a iných chemických látok používaných na nedovolenú výrobu omamných alebo psychotropných látok. Spolupráca v tejto oblasti zahŕňa administratívnu a technickú pomoc s cieľom stanovenia vhodných noriem zameraných proti zneužívaniu daných výrobkov, rovnocenných s normami prijatými Spoločenstvom a príslušnými zdravotníckymi orgánmi, najmä Chemickou akčnou skupinou (CATF). Zmluvné strany sa môžu dohodnúť na zahrnutí ďalších oblastí. Článok 98 Verejná správa Strany podporujú spoluprácu medzi svojimi orgánmi verejnej správy vrátane vytvorenia výmenných programov s cieľom zlepšiť vzájomné poznanie štruktúry a fungovania príslušných systémov. HLAVA VII KULTÚRNA SPOLUPRÁCA Článok 99 1. Berúc do úvahy slávnostné vyhlásenie o Európskej únii, zmluvné strany sa zaväzujú propagovať, podporovať a uľahčovať kultúrnu spoluprácu. Vo vhodných prípadoch sa programy Spoločenstva v oblasti kultúrnej spolupráce alebo programy niektorého z členského štátu môžu rozšíriť na Rumunsko a môžu sa rozvíjať ďalšie činnosti v záujme obidvoch zmluvných strán. Táto spolupráca môže zahŕňať najmä: - neobchodnú výmenu umeleckých diel a umelcov, - preklady literárnych diel, - konzervovanie a reštaurovanie pamiatok a lokalít (architektonické a kultúrne dedičstvo), - odbornú prípravu osôb zaoberajúcich sa kultúrnymi záležitosťami, - organizovanie európsky orientovaných kultúrnych podujatí, - rozširovanie informácií o význačných kultúrnych úspechoch vrátane odbornej prípravy rumunských špecialistov v tejto oblasti. 2. Zmluvné strany spolupracujú pri propagácii audiovizuálneho priemyslu v Európe. Audiovizuálne odvetvie v Rumunsku by sa mohlo najmä zúčastňovať na činnostiach organizovaných Spoločenstvom v rámci programu Media v súlade s postupmi určenými orgánmi zodpovednými za riadenie všetkých činností a v súlade s ustanoveniami rozhodnutia Rady Európskych spoločenstiev z 21. decembra 1990, ktoré tento program zriadilo. Spoločenstvo povzbudí rumunské audiovizuálne odvetvie, aby sa zúčastňovalo na vhodných programoch Eureka. Zmluvné strany koordinujú a v prípade potreby harmonizujú svoje politiky týkajúce sa regulácie cezhraničného vysielania, technických noriem v audiovizuálnej oblasti a propagácie európskej audiovizuálnej technológie. Spolupráca by mohla zahŕňať okrem iného výmenu programov, štipendií a materiálov pre odborné vzdelávanie novinárov a ostatných profesionálov v oblasti médií. HLAVA VIII FINANČNÁ SPOLUPRÁCA Článok 100 Na dosiahnutie cieľov tejto dohody a v súlade s článkami 101, 102, 104 a 105 a bez toho, aby bol dotknutý článok 103, Rumunsko využíva dočasnú finančnú pomoc od Spoločenstva vo forme pôžičiek a príspevkov vrátane pôžičiek od Európskej investičnej banky v súlade s ustanoveniami článku 18 o štatúte tejto banky na účely urýchlenia hospodárskej transformácie v Rumunsku a pomoci Rumunsku vyrovnať sa s hospodárskymi a sociálnymi dôsledkami reštrukturalizácie. Článok 101 Táto finančná pomoc sa zabezpečuje: - buď na viacročnom základe programu PHARE podľa nariadenia Rady (EHS) č. 3906/89 v neskoršom znení, alebo v rámci nového finančného viacročného systému zavedeného Spoločenstvom následne po konzultáciách s Rumunskom a s prihliadnutím na podmienky uvedené v článkoch 104 a 105 tejto dohody, - pôžičkami poskytnutými Európskou investičnou bankou až do uplynutia času ich dostupnosti; Spoločenstvo po konzultáciách s Rumunskom stanoví maximálnu čiastku a čas dostupnosti pôžičiek od Európskej investičnej banky pre Rumunsko pre nasledujúce roky. Článok 102 Ciele a oblasti finančnej pomoci Spoločenstva sa stanovujú v orientačnom programe, ktorý zmluvné strany odsúhlasia. Zmluvné strany informujú asociačnú radu. Článok 103 1. V prípade osobitnej potreby a s prihliadnutím na všeobecné zásady dostupnosti všetkých finančných zdrojov G-24 Spoločenstvo preskúma na požiadanie Rumunska a v koordinácii s medzinárodnými finančnými inštitúciami v kontexte G-24 možnosť poskytnutia dočasnej finančnej pomoci: - na podporu opatrení, ktorých cieľom je zaviesť a zachovať konvertibilitu rumunskej meny, - na podporu úsilia o strednodobú stabilizáciu a štrukturálne zmeny vrátane pomoci súvisiacej s platobnou bilanciou. 2. Táto finančná pomoc je podmienená tým, že Rumunsko predloží programy podporované Medzinárodným menovým fondom v kontexte G-24, podľa okolností, pre konvertibilitu a/alebo reštrukturalizáciu svojho hospodárstva, že Spoločenstvo tieto programy prijme, že Rumunsko bude tieto programy trvalo dodržiavať, a ako konečný cieľ – že dôjde k rýchlemu prechodu na systém financovania zo súkromných zdrojov. 3. Asociačná rada bude informovaná o podmienkach, za ktorých sa táto pomoc poskytne, a o dodržiavaní povinností, ktoré Rumunsko vo veci tejto pomoci na seba prevzalo. Článok 104 Finančná pomoc Spoločenstva sa vyhodnocuje vzhľadom na potreby, ktoré vznikli, na úroveň rozvoja Rumunska a so zohľadnením stanovených priorít a absorpčnej kapacity rumunského hospodárstva, schopnosti splácať pôžičky a pokroku smerom k trhovému hospodárstvu a reštrukturalizácie v Rumunsku. Článok 105 Na umožnenie optimálneho využitia dostupných zdrojov zmluvné strany zabezpečia, aby sa príspevky technickej pomoci Spoločenstva poskytovali v úzkej súčinnosti s príspevkami z ostatných zdrojov, ktorými sú napríklad členské štáty, ďalšie krajiny vrátane G-24 a medzinárodné finančné inštitúcie, ako napríklad Medzinárodný menový fond, Medzinárodná banka pre obnovu a rozvoj a Európska banka pre obnovu a rozvoj. HLAVA IX INŠTITUCIONÁLNE, VŠEOBECNÉ A ZÁVEREČNÉ USTANOVENIA Článok 106 Týmto sa ustanovuje asociačná rada, ktorá dohliada na vykonávanie tejto dohody. Stretáva sa na úrovni ministrov raz ročne a vtedy, ak to okolnosti vyžadujú. Skúma všetky dôležité otázky, ktoré vzniknú v rámci tejto dohody, a všetky ostatné dvojstranné alebo medzinárodné záležitosti vzájomného záujmu. Článok 107 1. Asociačná rada pozostáva z členov Rady Európskych spoločenstiev a členov Komisie Európskych spoločenstiev na jednej strane a členov, ktorých menuje vláda Rumunska, na strane druhej. 2. Členovia asociačnej rady sa môžu nechať zastupovať v súlade s podmienkami stanovenými v jej rokovacom poriadku. 3. Asociačná rada vypracuje svoj rokovací poriadok. 4. Asociačnej rade striedavo predsedá člen Rady Európskych spoločenstiev a člen vlády Rumunska v súlade s ustanoveniami uvedenými v rokovacom poriadku asociačnej rady. 5. Ak je to vhodné, na práci asociačnej rady sa môže zúčastňovať Európska investičná banka ako pozorovateľ. Článok 108 Asociačná rada má na účely dosiahnutia cieľov tejto dohody právomoc prijať rozhodnutia v prípadoch, ktoré sú stanovené v tejto dohode. Prijaté rozhodnutia sú záväzné pre obidve zmluvné strany, ktoré prijmú opatrenia potrebné na vykonanie prijatých rozhodnutí. Asociačná rada môže tiež predkladať vhodné odporúčania. Asociačná rada vypracuje svoje rozhodnutia a odporúčania na základe dohody obidvoch zmluvných strán. Článok 109 1. Každá zmluvná strana sa môže obrátiť na asociačnú radu v prípade akéhokoľvek sporu týkajúceho sa uplatňovania alebo výkladu tejto dohody. 2. Asociačná rada môže spor vyriešiť rozhodnutím. 3. Každá zmluvná strana je povinná prijať opatrenia potrebné na vykonanie rozhodnutia uvedeného v odseku 2. 4. V prípade, že asociačná rada nedokáže spor vyriešiť v súlade s odsekom 2, môže ktorákoľvek zmluvná strana oznámiť druhej zmluvnej strane menovanie rozhodcu; druhá zmluvná strana musí potom menovať druhého rozhodcu do dvoch mesiacov. Na účely uplatňovania tohto postupu sa Spoločenstvo a členské štáty pokladajú za jednu stranu sporu. Asociačná rada vymenuje tretieho rozhodcu. Rozhodnutia rozhodcov sa prijímajú väčšinou hlasov. Každá strana sporu musí prijať opatrenia potrebné na vykonanie rozhodnutia rozhodcov. Článok 110 1. Asociačnej rade pri vykonávaní jej povinností pomáha asociačný výbor, ktorý pozostáva zo zástupcov členov Rady Európskych spoločenstiev a členov Komisie Európskych spoločenstiev na jednej strane a zástupcov vlády Rumunska na strane druhej, zvyčajne na úrovni vyšších štátnych úradníkov. Asociačná rada vo svojom rokovacom poriadku stanoví povinnosti asociačného výboru, ktoré zahŕňajú prípravu zasadnutí asociačnej rady a spôsob fungovania asociačného výboru. 2. Asociačná rada môže postúpiť asociačnému výboru ktorúkoľvek zo svojich právomocí. V takomto prípade asociačný výbor prijme rozhodnutia v súlade s podmienkami uvedenými v článku 108. Článok 111 Asociačná rada môže rozhodnúť o vytvorení akéhokoľvek ďalšieh